“Кобальт”га яширилган 5000 дона чўғланма лампочкалар фош этилди\n“Кобальт”га яширилган 5000 дона ...\nМамлакатимизда мавжуд энергия ресурсларидан оқилона фойдаланишга ва энергия ресурсларини тежашга қаратилган чора-тадбирлар натижасида Ўзбекистон Республикаси Вазирлар Маҳкамасининг 2015 йил 20 октябрдаги 299-сонли “Энергияни тежайдиган лампалар маҳаллий ишлаб чиқарилишини кенгайтириш чора-тадбирлари тўғрисида”ги қарори талабларига биноан 2017 йилнинг 1 январидан бошлаб чўғланма лампа маҳсулотларини реализация қилиш тақиқланган. Шу муносабат билан божхона органлари томонидан чўғланма лампаларнинг божхона чегаралари орқали ноқонуний олиб кирилиши ва хуфиёна айланишига қарши тизимли ишлар йўлга қўйилди.\nЖумладан, Фарғона вилояти божхона бошқармаси Контрабандага қарши курашиш ва божхона аудити бўлими ходимлари томонидан олдиндан олинган тезкор маълумотларга асосан навбатдаги тезкор тадбир ўтказилди.\nНатижада, Фарғона туманининг чегара олди ҳудудидан “Лоғон-Марғилон” йўналишида ҳаракатланаётган фуқаро Р.Э. бошқарувидаги “Кобальт” русумли автотранспорт воситаси Фарғона шаҳри ҳудудида тўхтатилиб, ўрнатилган тартибда кўздан кечирилди.\nНатижада, автомашина салони ва юкхонасида хорижда ишлаб чиқарилган ва божхона расмийлаштирувидан ўтганлигини тасдиқловчи ҳужжатлари бўлмаган, умумий қиймати 15,2 миллион сўмлик 5082 дона чўғланма лампочкалар борлиги аниқланди.


Ўзбекистонга раҳмат айтган японлар, ўз ватанида сарсон афғон аёллари, ярим метрлик митти буқа. Ҳафта суратлари - Daryo\n23:51, 10.07.2021 80064\nЎзбекистонга раҳмат айтган японлар, ўз ватанида сарсон афғон аёллари, ярим метрлик митти буқа. Ҳафта суратлари\nҲафта давомида Ўзбекистон ва дунё бўйлаб олинган сара суратларни намойиш қиламиз.\nҚурбақа Кермит исмли персонаж Вашингтондаги Капитолий яқинидаги концертда қатнашмоқда.\nТошкентни водий билан боғловчи Қамчиқ довонининг Поп туманидан ўтувчи қисмида «Қўқон патир» ёпаётган новвой.\nМавзуга доир: Қамчиқ довонидан Қозоғистонгача: Қурут тайёрлаш билан шуғулланувчи самарқандлик тадбиркор ҳикояси\nХитойнинг Шенжен шаҳри яқинидаги кўрфазда ов қилаётган кит.\nТошкент шаҳри, Яшнобод туманидаги Ислом ота масжиди ҳамда унинг ёнида қурилган янги турар жой мажмуаларининг вертолёт дарчасидан олинган сурати.\nНью-Йоркда АҚШ мустақиллиги куни шарафига отилган салютни томоша қилишга отаси билан бирга борган қизалоқ.\nМавзуга доир: Уилл Смит АҚШ Мустақиллиги куни муносабати билан Янги Орлеанда мушакбозлик бўлмаслигидан хабар топгач, уни ўзи ташкиллаштирди\nТошкент шаҳридаги «Ҳамид Олимжон» метро бекати яқинида жазирамада кўчада кетаётган одамлар.\nМавзуга доир: «Ўзгидромет» вакили нима учун таблолар 70 даражадан юқори ҳароратни кўрсатаётганини тушунтирди\nСаёҳатчилар Италиянинг шимолида жойлашган Вал Гардена шаҳри яқинидаги Сечеда тоғига чиқмоқда.\nТошкент шаҳрининг Мирзо Улуғбек туманидаги «Ҳамид Олимжон» майдони соат 22:00 дан ошганда ҳам одам билан гавжум. Яқин атрофдаги уйларнинг аҳолиси кечки салқинда кўчада стол тенниси ўйнамоқда, фаввора олдида сайр қилмоқда. Таъкидлаш керакки, пойтахтда 5-, 7- ва 8 июль кунларидаги иссиқ ҳарорат 150 йиллик рекордни янгилади. Аҳолига ушбу кунлар давомида зарурат бўлмаса, кўчага чиқмаслик тавсия этилган SMS хабарномалар келди.\nМавзуга доир: Ўзбекистонда иссиқ об-ҳаво қачон пасайиши маълум қилинди\nАнглия терма жамоаси ҳужумчиси Гарри Кейн (ўнгда) Лондоннинг «Уэмбли» стадионида бўлиб ўтган Англия ва Дания ўртасидаги Евро-2020 яримфинал ўйини пайтида рақиб дарвозаси томон пенальти тепмоқда. Ўйин 2:1 ҳисобида Англиянинг ғалабаси билан якунланди.\nМавзуга доир: Евро—2020 ярим финалида муҳокамаларга сабаб бўлган пенальти, Ўзбекистон клубларига қўйилган тақиқ ва Россия термасидан ҳайдалган Черчесов. Энг сўнгги спорт янгиликлари\nКалифорниядаги ўрмон ёнғинларини ўчириш учун жалб қилинган самолёт.\nМавзуга доир: Чотқол қўриқхонасидаги қарийб 1 гектар ер майдони аномал иссиқ туфайли ёниб кетди\nАйдаҳо штатининг Дриггс шаҳрида чорва моллари ўтлаб юрган яйловга қўнаётган ҳаво шари.\nФлоридада қулаб тушган 12 қаватли бинонинг омон қолган қисми портлатиб бузиб ташланмоқда. Бино қулаши оқибатида 54 киши ҳалок бўлган, 86 киши бедарак йўқолган.\nМавзуга доир: Флоридада қулаб тушган 12 қаватли бино вайроналари остидан омон қолганларни қидириш тўхтатилди\n«Толибон» ва Афғонистон ҳарбийлари ўртасида давом этаётган можаро пайтида ўз уйини ташлаб кетишга мажбур бўлган афғонистонлик оила аъзолари Ҳиротнинг Эмиль туманига етиб келди.\nМавзуга доир: «Толибон» Москвадаги музокараларда Марказий Осиё давлатлари чегараларини бузмасликка ваъда берди\nБангладешнинг Чариграм шаҳридаги чорвачилик фермасидаги Рани исмли митти бутан буқаси. Ранининг бўйи атиги 0,5 метр ва вазни 28 килограммга тенг. Унинг эгалари Гиннеснинг рекордлар китобига мурожаат қилиб, уни дунёдаги энг кичик буқа деб тан олишни сўраган.\nЎзбекистонда бўлиб ўтган футбол бўйича ОЧЛ гуруҳ босқичида мағлубиятга учраган Гамба Осака Тошкентни оптимистик руҳда тарк этди. Улар стадионнинг кийиниш хонасида «Рафмат (Раҳмат) Ўзбекистон. Биз яна қайтиб келамиз» дея ёзув қолдирган.\nФото: Telegram / «Futbolium»\nСорг ва Малаузен шаҳарлари ўртасида бўлиб ўтаётган Tour de France мусобақасининг 11-босқичида қатнашаётган гуруҳ Мон-Ванту тоғидан тушиб келмоқда.\nКашмирнинг Ҳиндистон назорати остидаги Тоса Майдандаги кулбаси олдида туриб ҳамқишлоғининг коронавирусга қарши эмланаётганини кузатаётган чўпон аёл. Ҳиндистон шифокорлари чўпонларни ва кўчманчи чорвадорларни эмлаш учун узоқ ҳудудларга боришига тўғри келмоқда. Шифокорларнинг эмлашдан ташқари вазифаси аҳолига вакцина ҳақида тўлиқ маълумот бериб, ушбу ҳудудларда тарқалган вакцина ҳақидаги турли миш-мишларнинг нотўғрилигига одамларни ишонтириш ҳисобланади.\nМавзуга доир: Вакцинага ишонмаётганлар, эмлангач коронавирусга чалинганлар, бошқа вакцинани кутаётганлар. Ўзбекистонликлар нима учун эмланишни хоҳламаяпти?\nВенесуэла пойтахти Каракасдаги Тереса Cарренё театрида намойиш этилаётган спектакль.\nҲиндистоннинг Шринагар шаҳри яқинидаги Дал кўлининг қирғоғида турган пуфак сотувчиси.\nГлобал исиш туфайли қуриб қолиш хавфи остида бўлган дунёдаги энг катта шўр кўллардан бири бўлган Эрондаги Урмия кўлида ўтирган эркак.\nТашриф буюрувчилар Англиянинг ҳозирда энг кўп коронавирусга чалиниш ҳолати қайд этилган шимолий-шарқий қисмида қурилган «Шимол фариштаси» ҳайкалини томоша қилмоқда.\nШанхай астрономик музейида қуёш моделини кўздан кечираётган болакай.\nГибралтар қўриқхонасига экскурсия пайтида автоулов ойнасидан ичкаридаги одамларга қараб турган маймун.\nЭрон–Туркия чегарасини кесиб ўтгач, Ван вилоятидаги темир йўл ёнида бетондан қилинган канализация қувури ичида яширинган афғонистонлик бола.\nНидерландия қироличаси Максима безакли шапка кийиб, Германия канцлери Ангела Меркель билан учрашишга кетмоқда.\nЯманлик жангчи Хасан Солиҳ Кассара фронт чегарасида ҳусий исёнчилар билан тўқнашувдан сўнг суратга тушмоқда. Солиҳ ва унинг укаси Саид (иккаласи ҳам 20 ёшдан ошган) нефтга бой бўлган Мариб шаҳри ташқарисида ҳукуматнинг бошқа жангчилари билан бир қаторда Эрон томонидан қўллаб-қувватланган исёнчиларнинг бир неча ойлик ҳужумига қарши курашмоқда.\nУлкан Алиса қўғирчоғи Англиянинг Оксфорд шаҳрида Льюис Керолнинг «Ажойиб кўзойнаклар орқали» асарининг 150 йиллигига бағишланган тантаналарда қатнашмоқда.\nИроқдаги Садр шаҳрида электр энергияси етказиб берувчи корхонада ишловчи монтёр йигит.\nАвстралиянинг Бирдсвилл шаҳри яқинидаги Симпсон чўлида қум барханларидан тушаётган Big Red Bash мусиқий фестивали иштирокчиси.\n20:27, 08.10.2021 132636\n22:43, 05.10.2021 100122\n06:32, 05.10.2021 79022\n14:04 Бугун 2852\n13:56 Бугун 3056\n13:54 Бугун 9166\n13:26 Бугун 4808


Beshariq.uz - Халқ депутатлари туман Кенгашининг 40 сессияси\nХалқ депутатлари туман Кенгашининг 40 сессияси\n2021-07-15 19:41:36 22\nСессияни туман ҳокими, Кенгаш раиси Р.Жўраев очди ва олиб борди.\nТуман Кенгашининг сессиясига шу куннинг долзарб масалалари киритилди. Депутатлар муҳокамасига дастлаб туманда аёллар бандлигини таъминлаш тўғрисидаги масала ҳавола этилди. Бу ҳақда туман ҳокими ўринбосари, маҳалла ва оилани қўллаб-қувватлаш бўлими бошлиғи Г.Йўлдошева ҳисобот берди.\nЁшларга оид давлат сиёсатини ислоҳ қилиш мамлакатимизда ҳал қилувчи омилдир. Айниқса, бу “Ёшларни қўллаб-қувватлаш ва аҳоли саломатлигини мустаҳкамлаш йили”да алоҳида аҳамият касб этмоқда. Қабул қилинган давлат дастури ижросининг бажарилиши бўйича Ёшлар агентлиги туман бўлими бошлиғи Б. Худойбердиев, Ўзбекистон Республикаси Президентининг 2020 йил 30 июндаги Фармони ижроси бўйича туман ҳокимининг ёшлар масалалари бўйича ўринбосари О. Алиматов ахбороти эшитилди.\nОдил судловни ўтказишда очиқлик ва шаффофликни, фуқаролар ҳимоясини таъминлаш, ҳуқуқбузарлик ва жиноятчиликнинг олдини олишдаги фаолияти юзасидан маҳаллий Кенгашга ҳисоб бериш белгиланган. Сессияда Ўзбекистон туманлараро фуқаролик суди раиси У. Хўжақулов, туманлараро иқтисодий суд раиси М. Мирмақсудов, жиноят ишлари бўйича туман суди раиси Ф. Собиров, мажбурий ижро бюроси туман бўлими бошлиғи С. Қўшмоқовларнинг ахборотлари эшитилди.\nТадбиркорликни ривожлантириш ҳамда уларнинг муаммо ва камчиликларини бартараф этиш бўйича амалга оширилган ишлар, ҳуқуқ ва қонуний манфаатларини таъминлаш борасидаги ишлар ҳақида Бош вазирнинг тадбиркорлар мурожаатларини кўриб чиқиш қабулхонаси мудири Ж. Бегматов, фуқаролар мурожаатлари билан ишлаш ҳолати юзасидан Ўзбекистон Респуб-ликаси Президентининг Халқ қабулхонаси туман бўлими мудири З. Рўзматовлар ахборот беришди.\nСессияда кўрилган масалалар бўйича тегишли қарорлар қабул қилинди.


Жисмларга қуллик - Favvora | билим чашмасидан отилган фаввора\n2016-05-12 2153 Ko'rilgan Хазиналар очқичи 6\nИнсон боласи Аллоҳга қул бўлишдан йироқ бўлса, ой, қуёш сингари жисмларга ҳам сиғинишга ўтади. Ўтмишдаги кўп қавмлар йўлдан тойилиши натижасида ҳатто оловга сиғишгача бориб етишган. Аммо Аллоҳнинг китоби Қуръонга мурожаат этган мусулмон бу жисмларнинг барчаси инсон манфаати учун берилганлигига шоҳид бўлади. “Қуёш (бирон сония тўхтамай) ўз қароргоҳи сари жорий бўлур. Бу қудратли ва билгувчи зотнинг тақдири – ўлчовидир. Биз ойни ҳам токи у эски (хурмо) бутоғи каби бўлиб (эгилиб ҳилол ҳолига келиб) қолгунича бир неча манзилга белгилаб-тайинлаб қўйгандирмиз. На қуёш учун ойга етиш мумкин бўлу ва на кеча кундуздан ўзгувчидир. (Қуёш, ой ва юлдузларнинг) барчалари фалакда сузиб юрур.” (Ясин; 38-40 оятлар мазмунидан)\nЕр устида турувчи икки жисм қуёш ва ой инсонларга Робб Таъоло тарафидан хизмат қилувчи қилиб берилганки; қуёш ёруғлик ва иссиқлик таратса, ой каттайиб ва кичрайиб вақт ўлчови манбаъини ўтайди. Олов эса инсон учун ёқилғи ашёси бўлиб, у ҳам инсониятга хизмат қилиш вазифасини ўтайди.\n“Сизлар ўзларингиз ёқадиган ўт-олов ҳақида ҳеч ўйлаб кўрдингларми? Унинг дарахтини сизлар пайдо қилдингларми ёки Биз пайдо қилгувчимизми?! Биз уни (жаҳаннам ўтидан) бир эслатма ва (саҳроларда юрадиган) мусофир-йўловчилар учун фойдаланадиган нарса қилиб қўйдик. Бас, улуғ Парвардигорингизнинг номини (ҳар қандай айб-нуқсондан) поклаб-тасбеҳ айтинг!”\n(Воқеа; 71-74 оятлар мазмунидан)\nҚуёш ва ойнинг вазифаси нима ўзи?\nОлов ҳақида қандай оят нозил бўлган экан?\nЖисмларга қул бўлиш деганда нимани англадингиз?


Гулноранинг “40 тоғора”си « O'zbekiston ERK Demokratik Partiyasi\nГулноранинг “40 тоғора”си\n21 April 2013 - 2:31\n“Гуноҳингни олтин билан жилолантирсанг,\nУнга қонун найзаси ҳам ўтмай синади”.\nОрзуга айб йўқ. Отасининг даврида кўнгли тусаса тусагандир. Бошига тож кийдириб қўйсанг, қўриқчига ҳам бош эгаверади бу халқ, деб қаттиқ ишонган-да. Шу даража ишонганки, диктатор отаси имзо чеккан Конституцияни ҳам ўқимаган. Ўқиган бўлганида Президентликка даво қилмасди. Ёки Президентликни ҳам “Фонд форум” олиб боради, бу киши вақти-вақти халққа кўриниб турсам бас, деб ўйлагандир. Хуллас, Конституция Ўзбекистон учун бир чанг босиб ётадиган қоғоз, Гулнора хоним эса дунёнинг қаерига чўзса етадиган қўлга эга, бадавлат “малика”.\nДейлик, диктатуранинг, миллий ғурурсиз мансабдорларнинг ҳаракати, хийла-найранги билан сайланиб ҳам кетар. Мана, жаноб оталарини халқ сайлайман, деб ўлиб тургани йўқ эди, осонгина сайланди-қўйди. Бу сайлов ҳам худди шундай бўлиши мумкин. Аммо бу хоним умрининг кўпи чет элларда ўтган. Сайловнинг нималигини яхши билади. Оврўпо-ю, Амриқода номзодлар то сайлангунича ва ундан кейин ҳам аҳли оиласи билан халқнинг кўзи ўнгида бўлади. Агар чорак аср давомида демократияни ўзлаштириб, юксалганимиз рост бўлса, ўзбеклар ҳам худди Ғарб ва Амриқода бўлгани каби ўз бўлажак Президентининг бола-чақасини ҳам яқиндан билиши керак. Номзоднинг аёли ёки эри халқ орасида бўлиб ўз эри ёки аёли ҳақидаги сўровларга жавоб беради, одамлар билан суҳбатлар ўтказади. Демак, Гулнора хоним ҳам суҳбат ўтказади. Нима бўпти, бутун ер юзининг турли бурчагидан “юлдуз-у ойларни” йиғиб томошалар кўрсатган хоним қўйдай ювош, чумолидай меҳнаткаш, ердай ҳоксор, осмондай бағри кенг ўзбек халқи олдида ўзини йўқотиб қўярмиди?\nБиз одамлар орасида гап-сўзларга эътибор бермайлик-да, кўрайлик-чи, Конституциямизда нима дейилибди:\n“Ўзбекистон Республикаси Президенти лавозимига 35 ёшдан кичик бўлмаган, давлат тилини яхши биладиган, бевосита сайловгача камида 10 йил Ўзбекистон ҳудудида муқим яшаётган Ўзбекистон Республикаси фуқароси сайланиши мумкин. Айни бир шахс сурункасига икки муддатдан ортиқ Ўзбекистон Республикасининг Президенти бўлиши мумкин эмас.”\nЯхши. Гулнора хоним айни муддао ёшда экан-у, аммо “давлат тили”лари пачава-ку. Унинг тилни нечоғлик билиши “Ассаламалеқум”идан ҳам маълум. Агар давлат тили талаби бузилса, ким билади миллат қадрияти тикланиши учун яна неча йиллар ва қурбонлар талаб қилинар… Чунки бир неча тилни билиш бошқа, ўз тили ва қадриятини сақлаш бошқа-бошқа масалалардир.\nБир халқни билиш, тушуниш учун аввало унинг тили ўрганилади. Тил орқали дилга йўл очилади. Тил давлат мақомига кўтарилгани беҳуда эмас. Давлат ўз тилида сўзламас экан, унинг давлатлигидан на давлатга наф бор, на халққа. Дунёда кимларнингдир тили, динига тақлид қилиб, ўзлигини унутиб, қуллик ва мутъеликда яшовчи миллат ҳеч қачон Давлат бўлган эмас. Бу тарихдан яхши маълум. Юз йилдан ортиқ умримиз ўрислашишга кетди, лекин ҳаргиз ўрис бўлолмадик. Чунки миллий бегоналигимиз доим халақит қилиб келди. Ғирт ўрислашиб кетганлар ҳам охир-оқибат ўзбекнинг мозоригагина сиғдилар. Худди дайдиб кетган итлар ажали яқинлашганида ўз остонасини излаб келгани каби, ҳаётининг сўнги кунларида ўз тилида йиғлаганлар қанча?\n… Диктаторнинг режасига қараганда, эндиликда яна бирор юз йил инглиз бўлишга уринамиз, зора инглиз зодагонлари бизни ресторанларида хизматга олса?!\nЯқинда бир танишимни поликлиникада кўриб қолдим. Чақмоқдек математик эди, қирқ болани қимир эттирмай дарс ўтарди. Амриқода бир йил эшикбон бўлибди. Юраги тўлиб турган экан, ёрилди. “Эй, пули ҳам қуриб кетсин. Бизнинг дипломлар у ёқларда икки пулга қиммат. Мен ҳам умрда қилмаган хизматни ўша ёқда қилдим, беш-ўн сўм ишлай, у ёқ-бу ёғимизни тўғрилаб олай, деб. Мен-ку, оддий ўқитувчиман, мана-ман деган олимингиз, университет домласи бир танишимни меҳмонхонада кўриб қолдим. Гардеробчи экан. Қаёқдан ҳам дучлашдик, бир-биримиздан уяламиз, қаёққа қочишни билмаймиз. Мартабали домламиз охири ўзи сўз қотди. Ватандагилар мени шоколад фабрикасида ҳисобчи деб билишади. Мени бу ерда кўрганингизни айтманг”, деб илтимос қилди.\nКўриниб турибдики, ўзбекнинг не бир зиёлилари оврўполикларнинг, амриқоликларнинг уйларида энага, ошхоналарида ошпаз, ресторанларида фаррошлик қилиб юртга валюта киритмоқдалар. Инглиз тилини ўрганиш ҳақидаги қарор ҳам бежиз бўлмаса керак. Яқин келажакда Россия ўзбек гастербайтерларни ўзидан ҳайдаб чиқарса, бечора дайди мардикорлар Европага йўл олиши мумкин. Инглиз тилисиз Ғарбга кириб бўлмайди. Президентнинг ҳар бир қарори ва фармони тагида ўзбекнинг ўзагини қирқадиган (ислоҳотларига эътибор беринг) нималардир бўлади доим.\nХўш, Гулнора Каримова халқнинг “дилини, қарашлари, урф-одати, эътиқоди”ни ҳам худди “ассаламалеқум”идан ортиқроқ билмаслигини била туриб, ўзини “синаб кўриш”га уриниши сиёсат майдонида яхши машғулот. Халқдан, миллий асосдан йироқ Гулнора хоним сайловчилар билан учрашувларда маъруза ўрнига қўшиқ айтадими? Унинг Бухородаги одамлар оёғини ечиб кирадиган табаррук бир масканда очиқ-сочиқ, одобсиз, ҳаёсиз бир кўринишда қўшиқ айтиб “кино”га тушиши халқ қадриятларига ҳурматининг намойиши эди. Яна ҳам даҳшатлиси, у аллакимни томдан томга, девордан деворга сакратиб, ўзининг ҳар қандай ярамас ишларга қодирлигини исботлади.\n“Шайтоннинг ҳийлалари” деган бир китобчада ёзилишича, Шайтон Аллоҳдан ўзи учун мусулмонларнинг намозга “азон”ига ўхшаш азон сўраганида, Аллоҳ унга “қўшиқ”ни берган экан. Мазкур “клип” Аллоҳнинг ҳикматидирки, Аллоҳ ўзи халқни шайтон ҳийлаларидан огоҳ этмоқда. Ана шу клипнинг ўзиёқ Гулноранинг нафақат бутун бир халққа, беш-ўн жамоага ҳам муносиб етакчи бўлолмаслигига етарли ҳужжатдир.\nГулнора Каримовани халқимиз эл орасида ўтказаётган ўйин-кулги, мода намойишлари, қўшиқлари, “хайр-эҳсон” тадбирлари ниқобидаги базм-зиёфатлари орқали таниб келмоқда. Халқнинг топган-тутганини бўйидан олиб, энига ёки енгига улашни қотириб қўядиган “мингта никоҳ ва мингта суннат тўйи”ни олиб қарайлик. Хонимнинг тўйга атаган “40 тоғораси” тадбиркорларнинг 400 тоғорасини ва яна қанча совға-саломларни тортиб ололмаса, иқтисод фанлари доктори бўлган Гулнора хонимга бунақа бизнеснинг асло кераги йўқ. Президент қизининг овозасидан қўрққан тадбиркорлар-у, турли бирлашмалар, ҳатто коллеж, лицейлар жамоаси ўлганнинг кунидан бу “тантаналарга” ўз ҳиссаларини қўшишлари Президент девонидан тортиб энг кичик амалдоргача яхши маълум.\nЎзбекистон ОАВларига кўра мамлакатда “Фонд Форум”га ўхшаган юзлаб ННТлар фаолият кўрсатади. Лекин бирортасининг тадбирини на ҳокимлар, на бошқа пулдор ташкилотлар қўллаб-қувватлаган, ҳисобларига пул туширишган. Улар давлат миқёсида қўллаб-қувватланишни орзу ҳам қила олмайдилар. Ундай орзу учун тадбиркор ё диктаторнинг қизи бўлиши, ёки Ўзбекистон ҳақиқатан ҳам демократик мамлакат бўлиши талаб қилинади. Ана ўшанда ўзбек халқи ва бутун дунё ҳалол меҳнат билан машҳурликда Гулнорани аро йўлда қолдириб кетувчи ўнлаб рақобатчи аёлларни таниган ва олқишлаган бўларди. Начора, Диктатор бошқарган мамлакатда ҳаёт ҳамиша шундай бўлган ва бўлаверади.


Улуғбек Бакир: Васила Иноятова – мардлик ва жасорат тимсоли (БЛОГ) | ЎТЮРАКЛАР КЛУБИ\n“Бирлик” Халқ Ҳаракати Партияси Бош котиби, Ўзбекистон Инсон Ҳуқуқлари “Эзгулик” Жамияти раиси, йирик жамоат ва сиёсат арбоби, таниқли ҳуқуқбон, толмас курашчи, азиз устозимиз Васила Аҳмаджоновна Иноятова оғир хасталикдан кейин Рамазон ойининг учинчи куни, 2018 йилнинг 19 май, шанба Ўзбекистон вақти билан тонгги соат 04:00да Тошкент шаҳридаги касалхонада 62 ёшида оламдан ўтди.\nҲеч қанча вақт ўтмасдан, Ўзбекистон, Қирғизистон, Қозоғистон, Тожикистон, Россия, Украина, Грузия, АҚШ, Европа давлатларидан ҳамдардлик билдириб, таъзия изҳор этилган турли тиллардаги мактуб ва хабарларга кўмилиб кетдик.\nЁдингдами, айтчи, сен туғилган он,\nҲамма хандон эди, сен эса гирён.\nШундай яшагинки, кетар чоғингда,\nДўстлар дийдори ғанимат экан… ОБСЕ, Варшава, 2016, сентябрь\nВасила опа кетар чоғи дунёга ўт қўйиб кетди… Дилларни куйдириб, юракларни ёндириб кетди…\nВасила Иноятова – ўзбекнинг овози эди!\nОпа тўғрисида ёзиш осон иш эмас. Иноятова хонимни таниган-билган, бирга ишлаган инсонларнинг ҳар бирининг ўзига яраша хотираси бор. Ҳали кўп хотиралар, китоблар ёзилади…\nКимёгардан катта сиёсатга\n1956 йил 26 апрелда пойтахтда кимёгар Аҳмаджон ака оиласида туғилган Васила Иноятова Тошкент Давлат университети (ҳозирги ЎзМУ)нинг кимё факультетини тугатиб, Ўзбекистон Фанлар академиясининг Кимё институтида ишлай бошлайди. В.Иноятова 80-йилларнинг охирида кичик илмий ходим вазифасида ишлаб юрган кезларида бутун Иттифоқ бўйлаб, миллий-озодлик ҳаракатлари бошланиб кетади.\nШу тўлқинда Ўзбекистонда биринчи йирик сиёсий ташкилот – “Бирлик” Халқ Ҳаракати 1988 йил 11 ноябрда дунёга келади. Ҳаракатнинг энг олдинги сафларида бир қатор атоқли ўзбек шоир ва ёзувчилари, забардаст олимлари турарди.\nЎша вақтларда “Бирлик”нинг олдига қўйган асосий вазифаси – ўзбек тилининг давлат тили мақомини қўлга киритиш, Совет Иттифоқи мамлакатларида ҳарбий хизматни ўтаётган ўзбек аскарларининг жасадлари темир тобутларда келишига норозилик билдириб, ўзбекистонлик йигитларнинг фақат Ўзбекистон ҳудудида хизмат қилишига эришиш ҳамда Ўзбекистон мустақил давлат сифатида Иттифоқдан ажраб чиқишини талаб қилишдан иборат эди.\nБу талаблар ўз-ўзидан қондирилган эмас, албатта. Тошкент кўчаларини минглаган одамлар тўлдириб, тўхтовсиз митинглар қилиши, матбуот ва телевидениеларнинг оёққа туриши оқибатида ҳамда энг асосийси, ўзбек миллатпарвар ойдинларининг тинимсиз курашлари натижасида бу талаблар, бу орзулар рўёбга чиққанди.\nШундай тарихий жараёнлар ичида Васила хоним Иноятова ҳам бор эди.\n.Андижон, Эзгулик Қурултойи, 2003, Иноятова ва М.Исҳоқов\nКейинчалик машҳур афсонага айланган воқеа – 1989 йил 19 октябрь куни Тошкентдаги “Ўзбекистон” меҳмонхонаси олдида ўтказилган митингда “Она тилим олган куним тўй қиламан” деб, ўзи ёзган шеърини атлас кўйлакда баралла ўқиган Васила Иноятова ўшанда 30 ёшлардаги дилбар қизалоқ бўлган.\nБу пайтда бизлар ўрта мактабнинг бошланғич синф ўқувчилари эдик. Ким билибди дейсиз, орадан йиллар ўтиб, андижонлик ўша мактаб боласи Васила Иноятова билан бирга, бир сафда ёнма-ён ишлашини…\nFreedom House, Наманган, ресурс маркази, 2004 йил\nТақдир тақозоси билан 2000-йилларнинг бошида, 21-22 ёшларимда “Бирлик” Халқ Ҳаракати сафларига келиб қўшилдим. Ўша дамларда “Бирлик” 90-йиллардан кейин қайтадан оёққа тураётган даврлар эди…\nОрадан ҳеч қанча вақт ўтмасдан, мамлакатда илк расмий рўйхатдан ўтган – Ўзбекистон Инсон Ҳуқуқлари “Эзгулик” Жамияти 2003 йилнинг 19 мартида ташкил этилди.\nНаманган, Freedom House, 2004 йил\nТашкилотнинг довруғи республика бўйлаб тарқалиб кетди, вилоят ва туманларда бўлимлари очила бошланди.\nБирин-кетин “Бирлик” Қурултой ўтказиб, партияга айланди…\n“Эзгулик”нинг асосчиси Васила Иноятова – “Бирлик” Халқ Ҳаракати Партияси Бош котиби бўлиш билан бирга жамиятнинг раиси этиб сайланди.\nШу ташкилотга умрининг сўнгги дамларигача 15 йил раҳбарлик қилди. Бу 15 йил ичида 15 милён нарса бўлиб ўтди…\n“Бирлик”ка ҳам, “Эзгулик”ка ҳам дастлаб, оддий аъзо бўлиб кирдим. Ҳеч қанча вақт ўтмасдан, бу ташкилотларнинг Андижондаги фаолларидан бирига айландим.\nРаҳбариятимиз мени ўзим туғилиб-ўсган Жалақудуққа “Эзгулик”нинг туман бўлими раиси ва “Бирлик” партиясининг туман Кенгаши раиси ўринбосари вазифаларига тайинлади.\nЁн атрофимга ўзим ишонган фаол ёшлар, фидойи ўқитувчи ва шифокорлар, ҳуқуқшунослар, тадбиркорлар келиб қўшила бошлади. Туманимиз маркази Охунбобоев шаҳрининг “Деҳқон бозори” ёнидан бир офисни ижарага олдик.\nҲокимият, МХХ, ИИБ, суд, прокуратура, туман Халқ таълими бўлими ҳамда “Нуроний”, “Маҳалла”, “Камолот” сингари жамоат ташкилотларига расмий хатлар билан чиқиб, бўлимимиз очилганлиги ҳақида маълумотлар бердик. Ишлар бошланиб кетди…\nКурсимиз тадбири, Жалақудуқ\nМарказдаги гимназия ўқувчиларидан ташкил топган “Ёш ҳуқуқбонлар” ўқув курсларини бошладик. Энг қизиғи, бу курсларимизга кимсан, суд раиси, солиқ идораси бошлиғи, прокурор каби казо-казоларнинг фарзандлари келишни бошлади.\nБуни кейинроқ билганман. Лекин, бу йигит-қизлар ҳақиқатдан ҳам иқтидорли ўқувчилар эди. Тест- имтиҳон қилиб, ўзимиз саралаб олганмиз. Чунки, кўпчилик билан шуғулланишга кучимиз, имкониятимиз етмасди.\nСеминар, Жалақудуқ, 2004 йил\nКурс ишлари ўз йўлига эди. Бўлимимизга ҳуқуқлари бузилган инсонларнинг аризалари кети узилмасди… Маҳалла қўмиталари билан тўпалонлар, жанжаллар, мелисалар билан тўқнашувлар, суд, прокуратура ҳақида кескин танқидий мақолалар ёзиб, Тошкентдаги “Эзгулик” журналида чоп этишлар, уларни олиб, ташкилотларга тарқатишлик… юристимиз билан суд жараёнларида қатнашишлик, эҳ-ҳе, адоғи йўқ ишлар…\nКейин парламент ва маҳаллий кенгашларга сайловлар… югур-югур, чоп-чоп… бу ҳам камдек, ўз туманим қолиб, бошқа шаҳар ва қишлоқларга оқшомлари тўйларга бориб, бошловчилик қиламан…\nТуман маданият уйи билан пахта теримчиларига концерт бергани “агитбригада”да эски автобусларга миниб, колхозларга кетаман. Пахтакор-талабалар мен ўқийдиган севги ва муҳаббат ҳақидаги шеърларимга “ўлиб қолишади”. Ярим кечаси тилим осилиб уйга келаман…\nЯна минг хил расмий, норасмий тадбирлар… Бу орада газеталарга мақола ва шеърлар ҳам ёзиб тураман, кайфиятга қараб рубоб ҳам чалиб ташлайман. Яна уй-жой мулкдорлари ширкати, деган ҳеч тугамайдиган муаммолар гирдобидаги ташкилот раҳбарлигини ҳам ҳокимият “бўйнимга илиб қўйган”.\nКурсимиз, сертификат топшириш маросими\nКатта раҳбарлар, “эплайсан, ёшсан, сен зўрсан” деса ҳовлиқиб, уйларнинг томларини ёпиб, сув ва коммунал муаммолар билан ўралашиб, чопиб юраверардим. Вилоят ҳокимлиги ва Вазирлар Маҳкамасига пул сўраб, сарғайишларим эса, бир достон… Уларни мени кўргани кўзи, отгани ўқи йўқ эди…\nҲафтада икки кун вилоят марказига, ойда камида икки марта пойтахтга чопаман. Ватанда умрим йўлларда, чўлларда ўтди… Бир ўзим эмас, ёрдамчи ва мутахассисларимиз билан, албатта. Камина шу тариқа, бир-бирига мутлақо алоқаси бўлмаган 3-4 команда билан бирга ишлардим. Бир сўз билан айтганда, “фигаро тут, фигаро там” эдим.\nҲозир ўша ортга назар солиб, бунча куч ва ғайратни қайдан олганимга ҳайратдаман.\nХуллас, шундай қилиб, 26-27 ёшга кириб қолганимни ҳам билмай қолганман.\nБир уйда яшасак-да, онам бечора ҳафталаб мени кўрмасди. Ярим кечаси келиб, тонг саҳарда яна кўчага чиқиб кетардим. Шу йўсинда волидам билан эшик тагида турадиган кўзгуга хатлар қистириб, “гаплашиб” юрганларимни эсласам, ҳозир юрагим орқага тортиб кетади.\nШунча ишлар ичида партия ва ташкилотимизнинг вилоят Кенгашига аъзоликка қабул қилишди. Оддий ўқитувчи ва журналистдан ҳуқуқ ҳимоячиси ва ёш сиёсатчига айландим.\nСиёсий йиғинлар, маҳаллий ва халқаро конференциялар, қурултойлар, семинар-тренинглар, хориж матбуотларига интервьюлар ҳаётимни тубдан ўзгартириб юборди.\nБунинг кетидан таъқиблар, тазйиқлар, турли провокациялар бошимга ёғила бошлади.\nЛекин, устозларимнинг далдалари, қўлловлари менга куч ва ғайрат бағишларди.\nВасила Иноятованинг эркатойи\nВасила опа ҳар гал Андижонга келсалар ёки биз пойтахтга борсак, мени “улуғларнинг беги, бекларнинг улуғи, менинг ёш профессорим” деб эркалаб, бўйинбоғимни аста тўғрилаб қўярдилар. Сабаби, ташкилотимизда энг ёши кичиги ўзим эдим. Ўрта ёшлилар 40 ёшни, ёши улуғлар эса, 60 ёшларни ташкил этарди.\nУстоз ва шогирд. ОБСЕ, Варшава, 2016, сентябрь\nШунинг учун бўлса керак, Васила опам партиямизнинг Андижон вилоят Кенгаши раиси Акбарали Орипов ва “Эзгулик”нинг вилоят бўлими раиси Музаффармирзо Исҳоқовлар билан маслаҳатлашиб, каминани кўпинча ўқув курсларига, семинар-тренингларга, турли халқаро конференцияларга юборарди. “Эртага биздан кейин орқамизда қоладиганимиз шулар. Ёшлар кўпроқ ўқиб-ўрганиб, курашларда пишиб, чиниқсин” дерди.\nВасила Иноятова ана шундек, шогирдларига меҳрибон, ходимларига ғамхўр раҳбар, меҳридарё инсон эди. Юраги кенг, қалби тоза бир олам эди…\nВасила опа каби азиз устозларимизнинг заҳматлари билан озми-кўпми ўқидик-ўргандик, таълим олдик, ёш бўлсак ҳам кўпни кўрдик, курашларда тобландик, калтакларга чиниқдик.\nБугун эса, бизларни ҳам “устоз” дейдиган ёшлар пайдо бўлди. Дунёнинг юксак минбарларидан туриб сўзлайдиган инсон бўлдик.\nБуларнинг ҳаммаси, шубҳасиз, барча устозларим каби Васила Иноятованинг ҳам шонли номи билан чамбарчас боғлиқдир.\nАнда жоним қолди\n2005 йил 13 майдаги қонли “Андижон воқеалари”дан кейин Ўзбекистон тўзиб кетди. Қанчадан-қанча ташкилотимиз фаоллари ноҳақдан, турли бўҳтон ва туҳматлар билан қамоқларга ташланди. Бизнинг ҳам бошимизга оғир, мусибатли кунлар келди…\n“Андижон воқеалари” ортидан “Эзгулик”нинг олиб борган тадқиқотлари, ҳисоботлари, маърузалари ўзи бир катта, алоҳида мавзу…\nЎша йили сентябрь бошида Freedom House ташкилотининг таклифига биноан Тошкентдаги йиғинга, ундан сўнг Варшавага ЕХҲТнинг йиллик анжуманига учиб кетишим керак эди.\nЛекин, Андижондан чиқаверишда мени таксидан тушириб, тўрт барзанги – МХХ провокаторлари аёвсиз калтаклашлари оқибатида, касалхонага тушиб қолганман. Бу воқеа ўша кунлари хориж матбуотларида, жумладан, Озодлик радиосида анча шов-шув бўлган.\nШунда Васила опа Тошкентдан етиб келиб, менга ва оиламизга кўп далда бергани ҳеч қачон ёдимдан чиқмайди. Қолаверса, пойтахтдан ташкилотимиз юристи Руҳиддин Комилов ва Андижон вилоят бўлими раиси Абдуғофур Дадабоев (М.Исҳоқов чет элга чиқиб кетганидан кейинги вилоят бўлими раиси)ларнинг уйимизга келгани онамни ҳам анча кўнглига малҳам бўлганди.\nВасила опа Андижон вилоят ИИБни оёққа тургизиб, ҳаммаёқни остин-устинини чиқариб ташлаганди…\nЯратганга чексиз шукрлар айтаманки, менга оқил ва доно, ҳалол ва пок устозлар берди, садоқатли, сотилмас қалб эгалари бўлган иймонли дўстлар ато этди. Бундан ҳамиша бахтиёрман!\nВасила Иноятованинг порлоқ хотираси қаршисида бир умр бош эгаман. Опанинг ёди ҳамиша қалбимизнинг тўридан жой олади.\nБутун умрини эл-юрт фаровонлиги, унинг дарду ҳасратларига бағишлаган Васила Иноятовага мангу шон-шарафлар бўлсин!\nВасила Иноятованинг кураш йўли\nБошингга дўппи, белингга белбоғингни боғла ўзбегим!… ОБСЕ, Варшава, 2014, сентябрь\nВасила Иноятова мустақил Ўзбекистон тарихида ўчмас из қолдирган улуғ арбобдир.\nУнинг ўрнини йиллар ўтиши билан тўлдириб бўлмайди. Васила опани вақт ўтгани сайин кўп соғинамиз. Опанинг ўктам овози, қиличдек кескир сўзлари, ўткир нигоҳи, довюраклиги ҳали тилларда достон бўлажак.\nЎзбекистондаги қатағонга қарши исён қиламиз. ОБСЕ, Варшава, 2014, сентябрь\nВ.Иноятова асос солган “Эзгулик” жамиятининг фаолияти, албатта, давом этиши керак.\nБугун Ватанда олиб борилаётган ислоҳотларда “Эзгулик”нинг ҳам муносиб ўрни бор.\nСиёсий маҳкумлар озодлиги учун белингга белбоғингни боғла ўзбегим. ОБСЕ, Варшава, 2014, сентябрь\nДарҳақиқат, кеча 21 май куни Ўзбекистон Республикаси Адлия вазирлиги Васила Иноятованинг вафоти муносабати билан йўллаган расмий Таъзияномасида “Васила Аҳмаджоновна мамлакатимиз раҳбари томонидан илгари сурилган “Халқ давлат органларига эмас, балки давлат органлари халқимизга хизмат қилиши керак!” деган ғояни фаол қўллаб-қувватлар эди” деганида тўла ҳақ эди.\nЎзбекистон Республикаси Адлия Вазирлигининг Васила Иноятова вафоти муносабати билан таъзияномаси\nВасила Иноятова бошчилигидаги “Эзгулик” жамияти Ўзбекистонда ҳуқуқлари бузилган минглаган инсонларнинг ҳуқуқларини ҳимоя қилиб келмоқда.\nБугун “Эзгулик”нинг Ўзбекистон бўйлаб, 76 та ҳудудий бўлимлари мавжуд бўлиб, улардан 42 таси расмий давлат рўйхатидан ўтган ташкилотлар ҳисобланади.\n“Эзгулик” мамлакатда биринчи бўлиб, сиёсий ҳуқуқлар ҳақида бонг урган етакчи ташкилотдир.\nЎзбекистондаги муаммолар ҳақида гапирамиз! ОБСЕ, Варшава, 2016, сентябрь\nИноятова хоним қийноқлар, болалар меҳнати, мажбурий меҳнат, оналар ва болалар ўлими, суд ва кучишлатар тизимларидаги адолатсизликлар, диний эркинликлар, матбуот ва сўз эркинлиги, қўйингки, тамомила демократия йўлидаги тиним билмас курашларини ҳали диктатор Ислом Каримовнинг қиличидан қон томиб турган паллада, шундоқ Тошкенти азимнинг қоқ марказида, ўз таъбири билан айтганда, “чўғли тандирнинг олдида туриб” амалга ошириб келди.\nБу тинимсиз курашлар, доимий зўриқишлар Васила Иноятованинг соғлигига жиддий таъсир ўтказмасдан қолмади. Юқори қон босими ва қандли диабет касалликлари опани кундан-кунга хасталантириб борди.\nУни устига-устак сўнгги йилларда ташкилот молиявий бўҳронлар исканжасида қолди.\nВАСИЛА ОПАНИ ХОТИРЛАБ!Васила Иноятова: “Эзгулик” жамияти ўта оғир аҳволда, ёрдамга муҳтожмиз” (2016)\nGepostet von Мўътабар Тожибоева Мутабар Таджибаева am Samstag, 19. Mai 2018\nШундай бўлишига қарамай, Васила Иноятова ёзнинг жазирамаларида Қашқадарё, Навоий, Қорақалпоғистон (“Жаслиқ”) каби ҳудудларда узоқ йиллардан бери қамоқхоналарда сақланаётган сиёсий маҳкумларнинг ҳолидан хабар олгани ташкилот фаоли, журналист Абдураҳмон Ташанов билан бирга борди.\nЕвропада Мўътабар Тожибоева бошчилигида олиб борилган сиёсий кампаниялар натижасида тўпланган маблағлар сиёсий маҳкумлар ҳолидан хабар олишга сарфланди.\nЕтмаган жойига Васила Иноятова ўзининг қимматбаҳо тақинчоқларини сотиб, маҳкумларга озиқ-овқат, кийим-кечак каби энг зарурий маҳсулотларни олиб борди.\nЁзинг, сиёсий маҳкумлар билан учрашувим палласида улар нималарни хикоя қилдилар…. ОБСЕ, Варшава, 2016, сентябрь\nЭнг асосийси, ҳукумат расмийлари билан олиб борган тўхтовсиз музокаралари туфайли ўнлаб сиёсий маҳкумлар зиндонлардан озод этилди.\nҒанихон Маматхоновни қамоқдан озод қилиш жараёни. Васила Иноятова доимгидек Озодлик фариштаси ролида\nҚамоқхона ҳамда тергов изоляторларидаги муттасил қийноқлар ва булар натижасида ваҳшийларча ўлим топган маҳбуслар ҳақида “Эзгулик” бонг урмаган кун бўлмади.\n«Эзгулик» жамияти Ўзбекистон расмийларини мунтазам танқид қилиш билан бирга ҳукуматга доимий профессионал таклифлар тақдим қилиб келди.\nБиз тўғри йўлдамиз! ОБСЕ, Варшава, 2016, сентябрь\n«Эзгулик» жамияти халқаро сиёсат ва инсон ҳуқуқлари майдонида кенг танилган ташкилот бўлиб, жамиятнинг йиллик ҳисоботлари ҳамда матбуот хабарлари етакчи халқаро ташкилотлар, хорижий давлатлар дипломатик ваколатхоналари томонидан эътироф этилган.\nУстоз, сафдошлар, ҳамкасблар, шогирдлар… ОБСЕ, Варшава, 2016, сентябрь\nТашкилот раҳбари Васила Иноятованинг БМТ, ЕХҲТнинг йиллик анжуманларига тайёрлаган муқобил ҳисоботлари жаҳон миқёсида тан олинган.\nҲаммаслаклар танаввул пайтида. ОБСЕ, Варшава, 2016, сентябрь\nБу нуфузли халқаро анжуманларда Васила Иноятова, Мўътабар Тожибоевалар доимий нутқ сўзлаб, Ўзбекистондаги ҳақиқий инсон ҳуқуқлари ҳолатлари бўйича бонг урганда, бугун бир юмалаб, “реформатор”га айланиб олган, академик Саидов жаноблари столларни муштлаб, “Ўзбекистонда ҳаммаёқ зўр, бизда инсон ҳуқуқлари таъминланган, сиёсий муҳкумлар йўқ, қийноқлар ҳақида сўз ҳам бўлиши мумкин эмас” деб дод солиб, асабийлашганини тарих, замон ҳеч қачон унутмайди!\nБу ҳайқириқлар ёзилган тасмалар архивларда сақланиб турибди.\nЎзбекистондаги инсон ҳуқуқи муаммоси кимнидир қизиқтирадими ўзи?! ОБСЕ, Варшава, 2016, сентябрь\nИноятова хонимнинг кечирган азоблари\nВасила Иноятованинг умри Каримов зиндонларида ва унинг таъқибу тазйиқларида ўтди.\nИноятова инсон ҳуқуқлари ва сиёсий ҳаётдаги фаолиятига боғлиқ айбловлар билан 90-йиллари бир неча бор ҳибсга олинган.\nРоссиядаги «Независимая газета» нашридаги шеърлари туфайли эса, 1993 йили Ўзбекистон Президенти Ислом Каримовни ҳақорат қилишга оид айбловлар билан икки йилга шартли қамоқ жазосига ҳукм этилади.\nНафақат ўзига, балки фарзандларига, оиласига ҳам суиқасдлар бўлди. Аммо, ҳеч қачон ўзи танлаган шонли йўлидан бир сония бўлсин, воз кечмади!\nВасила опа шундай БУЮК ИНСОН эди! Бизда бори – бундай инсон, айтинг, яна қайда бор?!\nВидолашувга айланган хайрлашув. ОБСЕ, Варшава, 2016, сентябрь\nБугун Ўзбекистон шундай олийжаноб, мард ва жасур фарзандидан, беназир қизидан айрилди!\nКунлар келади, Васила Иноятованинг ҳаёти ва фаолияти мактаб ҳамда олий ўқув юртлари дарсликларида ўқитилади. Кўплаб тарихий ва ҳужжатли фильмлар яратилади. Унинг номи Тошкентнинг марказий кўчаларига берилади, пойтахтда ҳайкаллар ўрнатилади. Шундай тарих адолат тикланишига чин дилдан ишонамиз!\nБизнинг ҳозирча таклифимиз: биринчи ўринда, Иноятова хоним асос солган ташкилотга Опанинг номи берилиб, “Васила Иноятова номидаги Ўзбекистон Инсон Ҳуқуқлари “Эзгулик” Жамияти”га айлантирилса, нур устига аъло нур бўларди.\n“Эзгулик”нинг яқинда бўлиб ўтадиган Қурултойида ташкилот раислигига ҳар томонлама муносиб бўлган, В.Иноятованинг ишларини узвий давом эттирадиган, халқаро майдонларда яхши танилган обрўли жамият фаоли сайланиши ўта муҳимдир.\nВасила Иноятова улуғ хизматлари учун бир неча бор халқаро мукофотлар билан тақдирланган.\n2006 йили Истанбулда АҚШ Давлат департаменти “Умумжаҳон демократия ҳаракати” ташкилотининг “Демократияни ривожлантиришга қўшган ҳиссаси учун” мукофоти билан Ўзбекистондан Васила Иноятова ҳамда Қрим татарлар лидери Мустафо Жамил тақдирланган.\nGepostet von Мўътабар Тожибоева Мутабар Таджибаева am Freitag, 18. Mai 2018\nБунгача бу юксак мукофот, демократия ва озодлик учун курашган дунёдаги фақат уч аёл: Индира Ганди, Беназир Бхутто ва Маргарет Тэтчерларгагина берилган. Ўзбек хоними Васила Иноятова ушбу мукофот билан тақдирланган жаҳоннинг тўртинчи аёли ҳисобланади.\n60 йиллик юбилей\n2016 йил 26 апрелда Васила хоним Иноятова ўзининг 60 йиллик юбилейи тантанасини Тошкентдаги “Офтоб” тўйхонасида ўз яқинлари, оила аъзолари, сафдош дўстлари ҳамда ҳамкасблари даврасида кенг нишонлаган эди.\nШу муносабат билан биз Tug’yon радиосида «Муқаддас аёл» деб номланган махсус сон эшиттиришимизни тайёрлаган эдик. Унда Иноятованинг бир қатор сафдош дўстлари ва ҳамкасблари: фахрий журналист Анвар Усмон (Олмония), шоира ва мухолифат арбоби Дилором Исҳоқова (Ўзбекистон), жамоат арбоби Акбарали Ориф (Дания), таниқли ҳуқуқбон Мўътабар Тожибоева (Франция), таниқли ҳуқуқбон Абдужалил Бойматов (Ирландия) ҳамда мустақил тадқиқотчи, сиёсатшунос Камолиддин Раббимов (Франция)лар иштирок этишиб, ўзларининг дил изҳорлари билан Васила опани қизғин табриклаган эдилар.\nҚутлов дастуримизда Васила Иноятова билан суҳбатлашиб, ҳаёт ва фаолият йўлига биргаликда қисман назар солган эдик.\nЎша интервьюмизда В.Иноятова: “Агарда мўъжиза содир бўлиб, яна ўша 30 ёшимга қайтсам, ҳаётимни ундан-да кучли тарзда бошлаган бўлардим. Мен ҳаётимдан, тақдиримдан розиман!\nБиргина мисол: 1994 йилда АҚШга режаланган сафаримга тўсқинлик қилиш мақсадида, мени бошқа ном билан қамоққа олишиб: “сени ўлдириб, ўлигингни сувга ташлаб юборамиз, ҳеч ким тополмайди. Ҳозир сени бу ерда эканлигингни ҳам биров билмайди.\nЧунки, сени бошқа ном билан қамоққа олдик”, дейишганди. Худога шукр, мен тирикман! Ўлимдан қўрқмайман, бироқ ўлишга ҳам вақтим йўқ!” деганди.\nСуҳбатимиз якунида ўша машҳур “Она тилим” шеърини фарёд-ла, тўлқинланиб ўқиб берганди.\nВасила Иноятова овози ёзилган мазкур дастуримиз, бугун ташкилотимиз олтин меросидан муносиб жой эгаллаганидан, уни камина тайёрлаб, эфирга узатганимдан бениҳоя шодман!\nШогирд устозлари қуршовида. ОБСЕ, Варшава, 2016, сентябрь\nВасила опам билан охирги марта, 60 йиллик юбилейидан беш ой ўтиб, 2016 йил сентябрь ойининг ўрталарида Польша пойтахти Варшавада Европада Хавфсизлик ва Ҳамкорлик Ташкилоти (ЕХҲТ) Демократик институтлар ва инсон ҳуқуқлари бюроси (ДИИҲБ)нинг тарихий 25 йиллик юбилейи анжуманида кўришдик. Ўшанда Ислом Каримов вафот этганига икки ҳафта бўлганди.\nШогирдликдан ҳаммаслакка айланган Улуғбек фикрларини тинглаш қизиқарли. ОБСЕ, Варшава, 2016, сентябрь\nЎзбекистон расмий делегациясига ҳар галгидек, бу сафар ҳам Инсон ҳуқуқлари бўйича Ўзбекистон Республикаси Миллий маркази директори, жаноб Акмал Саидов раҳбарлик қиларди.\nЎзбекистон расмийлари мотамда эканлиги шундоқ кўзларидан билиниб турарди. Айниқса, Акмал Холматович жуда ҳорғин, чарчагандек кўринди. Бу сафар расмий делегация столларни муштлаб бақирмади. Аксинча, оғир вазминлик билан мамлакатда бошланаётган янги давр ҳақида чиқишлар қилди.\nТошкентдан Васила Иноятова қадрдон ҳамкасб дўстимиз Абдураҳмон Ташанов билан бирга келганди. Узоқ йиллик айрилиқдан кейин илк бор қучоқ очиб, қувонч ва табассум билан кўришдик.\nБизлар Европадан “Ўтюраклар клуби” инсон ҳуқуқларини ҳимоя қилиш Халқаро ташкилоти фаоллари: Мўътабар Тожибоева, Камолиддин Раббимов, камина ҳамда фотомухбиримиз Зиё Нурлар боргандик. Яна командамиз таркибида Польшада муҳожирликда яшаётган журналист Камолиддин Йўлдош ҳам бор эди.\n4-5 кун анжуманда қатнашдик, турли тадбирларда иштирок этдик. Улардан бири: “Ислом Каримовдан кейинги Ўзбекистон” номли йиғилишда бир қатор халқаро ташкилотлар, Ўзбекистон расмийлари, журналистлар ҳамда минтақадаги инсон ҳуқуқлари ташкилотлари вакиллари қатнашишди.\nКундуз кунлари ишлаган бўлсак, кечки пайтлари бизлар бирга бўлдик. Ҳар оқшом меҳмонхонада тўпланиб, кечки овқат баҳонасида тунларни тонгларга улаб, мароқ билан суҳбатлашиб чиқдик.\nВасила опа ўтган кунларимизни эслаб, бир кулиб, бир кўзида ёшлар билан гапирарди.\n“Мана Ватанда янги даврлар бошланяпти. Қора кунлар ортда қолди. Худо хоҳласа, яқинда сизлар ҳам уйга қайтасизлар, яна аввалгидек, бирга ишлаб, бирга жавлон урамиз, ҳали яхши дамлар олдинда” деганди, Васила опа.\nВАСИЛА ИНОЯТОВА ВАРШАВАДАГИ ОБСЕ АНЖУМАНИ ПАЛЛАСИДАVASILA INOYATOVA: HAMMA GAP SISTEMADA, KARIMOVDA EMAS! (2016)\nЎшанда Жанубий Африкага қилган хизмат сафаримдан эндигина қайтган пайтларим эди. Йоханнесбургдан Амстердамга қўнганимда, И.Каримов вафот этганлиги ҳақида “Схипхол” аэропортида хабардор бўлдим…\nЙоханнесбургда Инсон ҳуқуқлари халқаро Федерацияси – FIDH’нинг 39-Конгрессида “Ўтюраклар клуби” номидан иштирок этиб, нутқ сўзлаганимни эшитган Васила опа роса хурсанд бўлиб, кўзларига ёш олиб дуо қилганди.\nАфрикадан олиб келган кичкинагина эсдалик совғамни Васила опага берганимда, опа пешонамдан ўпиб, “Мўътабар, қаранг, шу кунларга етказганига шукр, бир пайтлар полапоним бўлган Улуғбегим, бугун каттагина Улуғбек Бакиров бўлибди”, дея жуда севинган эди…\nАнжуман тугаб, кетар чоғимизда бизларни маҳкам қучоқлаган Васила опа, ҳеч хайрлашгиси келмасди. Йиғлаб-йиғлаб, машина ойнасидан қўлларини силкитганча маъюс боқиб қолганди…\nАфсус, бу сўнгги учрашувимиз эканлигини билмаган эдик…\nАллоҳ мени Васила Иноятовадек беқиёс инсонга учратганлиги учун чексиз ҳамдлар айтаман!\nШундек бағрикенг, олийжаноб инсонга шогирд бўлганимдан, Опа билан бирга ёнма-ён ишлаганимдан ҳамиша фахрланаман!\nОБСЕ, Варшава, 2016, сентябрь\nУмримнинг сўнгги дамларигача Адолат ва Ҳақиқат учун курашиб, азиз Устозларимнинг шарафли изларини кўзларимга тўтиё қилиб, яшаб ўтаман!\nВасила Иноятова ҳамиша қалбимизда, юрагимизда!\nУ ўлган эмас, ўлмайди ҳам! Дилларда, тилларда, қалбларда, юракларда яшайверади, яшнайверади! Ҳали ўзбекнинг кўплаб Василалари туғилажак!\nИнсонлар бор – тиригида ўликдир,\nИнсонлар бор – ўлганда ҳам тирикдир!\nҲаммаси учун Сизга минг раҳмат, минг таъзим, Опажон!\nЮз йилда бир туғилармиш эл дардини айтолган,\nАйта олсак, энг покиза ғояларга ўхшатинг!\n22 май, 2018 йил,\nPowered by WordPress | Theme Designed by: http://www.shopsignalbooster.co.uk/ | Thanks to this flashcard, site and http://www.r4idiscountfr.com/categories/R4-3DS/


ЎзА - Ўзбекистон Актау порти орқали дунёга чиқади\nЎзбекистон Актау порти орқали дунёга чиқади\nҚадимий Буюк ипак йўлида жойлашган Актау шаҳри азалдан кўплаб давлатларни бир-бирига боғлаб турган ҳалқа вазифасини ўтаган.\nБироқ йиллар тўфони бу қадимий ва машҳур йўлга соя солгани каби бу шаҳарда ҳам дунё билан алоқалар узилган пайтлар ҳам бўлган. Бироқ, Қозоғистон мустақиллиги бу давлатни янги қиёфада кашф этганидек, унутилган йўллар яна қайта тикланди.\nҲозир Актау порти энг ривожланган қулай портлардан бири бўлиб, бу ердан Эрон, Россия, Грузия, Арманистон, Туркия, Туркманистон, Озарбайжон каби давлатларга сув йўли орқали бориш мумкин. Ҳозир ушбу давлатлар ўртасида савдо-иқтисодий алоқалар тобора ривожланиб бормоқда.\nЎзбекистоннинг Актау порти билан ҳамкорлик алоқалари йўлга қўйилиши ана шундай катта имконият яратади. Зеро, мазкур шаҳарда мамлакатимиз бош консуллиги очилгани замирида ана шундай юксак мақсадлар ҳам мужассам.\n“Актау халқаро денгиз порти” миллий компанияси” акциядорлик жамияти Президенти Абай Турикпенбаевнинг айтишича, Касбий денгизи шарқ ва ғарбни, жануб билан шимолни бир-бирига боғловчи асосий халқаро транспорт коридорига айланиб бормоқда. Шу мақсадга қаратилган йўналишлар очилгани Буюк ипак йўлига қайта жон бағишлади. Бу йўлдан контейнерли “Актау-Баку” кемалар карвони қатнаб турибди. Каспий денгизи орқали Хитойдан Европа ва Туркияга қатновчи янги логистик йўллар ривожланиб бораётгани нафақат Қозоғистон, балки Марказий Осиё минтақасида жойлашган барча давлатлар ривожига ҳам хизмат қилади.\nЎзбекистоннинг Актаудаги бош консуллиги ходимлари ҳам портнинг аҳамиятли томонларини инобатга олиб, ўзбек миллий компанияларини зарур ахборотлар билан таъминламоқда. Бунга қизиқиш билдираётган компания вакиллари ва порт раҳбарияти ўртасида музокаралар ҳам бўлиб турибди.\nМасалан, “Ўзбекистон темир йўллари” миллий компанияси вакиллари Актауда бўлиб, шарт-шароитлар билан танишган. Келгусида Ўзбекистондан портга элтувчи темир излар келса ажаб эмас. Бу Ўзбекистонда ишлаб чиқарилган маҳсулотларнинг жаҳон бозорига янада кенгроқ кириб боришига йўл очади.\nЎзбекистон шаҳарлари билан Актау ўртасида авиайўналишлар очилиши эса нафақат туристик алоқалар, балки савдо-иқтисодий, инвестицявий ҳамкорлик тараққиётга замин яратади.\nҲозир ҳам ҳар жиҳатдан ривожланиб бораётган Актауда ўзбекистонлик инвесторлар кам эмас. Бу ерда мавжуд бўлган айрим супермаркетлар тармоғи, ресторанларни асосан ватандошларимиз очиб, юритмоқда. Аммо ҳар хил муаммоларга дуч келмаслик учун уларнинг айримлари бу ерда фуқароликни қабул қилган. Бир қарашда уларни юртдан кечган, десангиз, бироқ улар Ватандан асло кечмаган! Ахир уларнинг бутун ҳаракати бошқаларга Ўзбекистонни танитиш, ўзбек миллий либосларини, таомларини тортиқ қилиб, ўзлигини тан олдиришга қаратилган.\nБу ердаги ватандошларимизнинг кўпчилиги Қорақалпоғистон Республикаси, Хоразм вилоятидан кўчиб келганига гувоҳ бўлдик. Маҳаллий тилни ҳам яхши ўзлаштиришган. Лекин “Хоразм лазгиси” жарангласа, улар ўрнида ўтира олмайди. Уларга қараб Ватан туйғуси – энг буюк туйғу эканини ҳис этасиз.\nКўпинча биз бошқа юртга кетганларга “ватан хоини”дек қараймиз. Аммо айрим давлатлар ўз қарашларини сингдириш учун ҳам бошқа давлатларга одамларини юбориш, ҳеч бўлмаса, пул тўлаб бўлса ҳам тилини ўргатишга итилаётганини кузатамиз. Бугунги кунда давлатлар ривожи ўз йўлида давом этаётгани билан дунёвий интеграциялашув кучайиб бораётгани сир эмас.\nШу жиҳатдан Ўзбекистоннинг Актаудаги бош консули Нодир Турғунов мазкур ҳудудда меҳнат қилаётган нафақат фуқароларимиз, балки бу ерда доимий яшаётган ўзбекистонликларнинг бошини бирлаштириш бўйича чора-тадбирларни амалга оширмоқда. Ўзбек тилидан дарс берувчи синфлар ҳамда олий ўқув юртида факультетлар очилиши устида иш олиб бормоқда. Ўзбек тили куни, Наврўз каби миллий байрамларни муносиб нишонлаш режалари аллақачон тузиб қўйилган.


“Ҳоббим катта пул олиб келди” — Telegram-ботини 150 минг долларга сотган талаба\nЖамият 14:26 / 25.11.2021 19219\nМаълумот учун, Камронбек Осимжонов – Тошкентдаги халқаро Вестминстер университетининг 3-босқич талабаси. У дастурлашга қизиқиши видео ўйинлардан бошланганини айтади.\nВидео ўйинлар ва дастурлашга илк қадам\n— Видео ўйинлар орқали пул ишлаш фикри туғилганда дастурлашга қизиқиш пайдо бўлган.\nБилсангиз, ўйинларда нимадирни сотиб олиш учун пул сарфлаш керак бўлади. Шунда ўйинлардан пул ишласа бўлар экан, деб ўйлаганман. Одамлар ётиб олиб ўйин ўйнаб пул тўлайди, демак бундай ўйинлар пул олиб келишини тушунганман. Менда ҳам шундай ўйинлар яратиш фикри туғилган.\nДадамга шунақа ниятим борлигини айтиб, устоз топиб беришларини сўраганман. Устозим Руслан Йўлдошев бошланишига бундай ўйинлар яратиш мураккаблигини, бунинг учун сал осонроғидан бошлашим кераклигини айтган. Бошланишига Telegram'да ботлар яратишни ўрганганман. Оддийроқ ботлар, масалан, об-ҳаво маълумотини кўрсатадиган ботларни яратганмиз. Устозим билан Instagram, YouTube, Snapchat'дан юклайдиган ботлар қилганмиз.\nКарантин пайтида TikTok ривожланишни бошлади ва у ердан видеоларни юклайдиган оддий бот яратдим. Кейинчалик фойдаланувчилар орасида энг кўп машҳур бўлган ботим – @TTsavebot TikTok'нинг “сув белгиси”ни олиб ташлайдиган бот эди. Оддий тилда айтганда, бот TikTok тармоғидаги исталган видеони, уни юклаган TikTok фойдаланувчисининг юзернейми ва TikTok белгисини олиб ташлаган ҳолда юклаш имкониятини беради. Кўпчиликка видеолардаги бу “сув белгиси” ёқмайди ва уни олиб ташлашни хоҳлайди.\nБунга қадар 2та Telegram-каналим бор эди: қизиқарли видеолар юклаб турардим. Видеоларни юклаганимда кўпчилик “видеоларингиз зўр, лекин сув белгисини олиб ташласангиз, яхши бўлар эди”, дерди. Ўшандан кейин TTsavebot'ни яратганман.\n“Бот рекламаси учун пул сарфламадим”\n— Каналларимда бот ҳақида маълумот бердим. Дўстларимга ботга кириб ишлатиб кўринглар, деганман. Яъни рекламага пул сарфламаганман. Яқинларимга тавсия қилганман, ғоя кўпчиликка ёққани учун ундан фойдаланишган.\nБот яратиш учун дастурлаш тилини билиш керак. Мен Phyton дастурлаш тилини ўрганганман. Бу дастурлаш тили орқали кўп нарса яратса бўлади: мен ҳар хил ботлар, сайт ва дастурлар қилиб кўрганман.\n“Кичкина ботларимни ҳам 3-4 минг долларга сотганман”\n— TTsavebot'ни сотаётган пайтимда 4 миллион 600 минг обуначиси бор эди. Харидорларни ўзим топмаганман, ўзлари мени топишган. Spotify, Вконтактедан видео юклаб берадиган ҳар хил кичкина ботларим бор эди. Шу кичкина ботларимни 3-4 минг долларга сотиб юборганман. Уларга вақт ажрата олмасдим, ботни мунтазам ишлатиб туриш қийин.\nКичкина ботларимни харидорлар сотиб олгач, монитизация қилиб, рекламадан пул ишлай бошлашган. Тиккан пулини оқлаётганига гувоҳ бўлгач, каттароқ ботга – Тik-tok'дан қўшиқ юклайдиган ботга харидор бўлишди.\n200 минг долларга баҳолаган Telegram-бот\n— Шундан кейин харидорлар янада катта бот – TTsavebot'ни сотиш таклифини беришди. Уни сотиш ниятим йўқ эди, чунки яхши фойда кўриб тургандим. Ҳар ойда 5-6 минг доллар реклама орқали фойда келиб турган. Шунчаки, ҳеч нима қилмасдан, ҳар ойда реклама орқали пул келиб туриши ёқарди.\nУстозим Руслан Йўлдошев билан маслаҳат қилганимда, тадбиркор Акмал Пайзиевдан сўраб кўришни таклиф қилган. Ботнинг барча имкониятлари ҳақида Пайзиевга айтиб берганимдан кейин, у ботни 200 минг долларга баҳолади.\nШундан кейин россиялик мижозлар ботни 150 минг долларга сотиб олди.\nФирибгар алдови ва бошқа қийинчиликлар\n— Бошида меникига ўхшаш ботлар иккита эди, бу борада рақобат бўлган. Ботимни яратган пайтим биттасида 1 миллион, иккинчисида 1,5-2 млн атрофида обуначи бўлган. ТikTok'нинг ҳимояси кучли бўлгани учун биттаси қанақа юклашнинг методини билмаган ва обуначилар ботдан фойдаланмай қўйган ҳамда алтернатив қидира бошлаган. Ўша пайтда одамлар менинг ботим ва иккинчи рақобатчимни топишган. Ўша пайтда бир кунда 50 минг янги обуначи ботга кирган.\nЭнг катта қийинчилик ТikTok яна ҳам кучли ҳимоя қўйганида юзага келди. Шунда менинг ҳам, рақобатчимнинг ҳам боти ишламай қолди. Интернетдан турли методларни қидира бошладим, битта одамни топдим. У Европада яшарди. Методини 400 долларга сотишини айтди. Обуначиларим кўп бўлгани учун сотиб олишга қарор қилиб, унга пул ўтказиб юборганман. Билсам, у фирибгар экан, пулни олиб йўқ бўлиб қолди. Шундан кейин бу борада тайёр ечим йўқлигини, ўзим нолдан қилишим кераклигини тушундим. Эрталабдан кечгача ўтириб, шуни амалга оширдим.\nЯна бир қийинчилик эса бот яна ишлай бошлагач, бир кунда кўп обуначилар кириб, босим ошиб кетиб, қийин ишлай бошлагани бўлди. Устозим билан гаплашганимда бир-иккита йўлларни кўрсатдилар ва бу муаммони ҳам ҳал қилдим. Шу сабабли бот шу кунгача катта босимни ушлай оляпти. Сотаётган пайтимда бир кунда ботга 2 миллионта видео юкланарди.\nҲобби катта пул олиб келди\n— IT'га келажак касби эмас, шунчаки ҳобби сифатида қараганман. Ўйлаб қарасам, ҳобби ҳам катта пул олиб келди. Келажакда бизнес билан шуғуллансам, IT билан интеграция қилиш ниятим бор.\nКўпчиликни пул топишдаги қийинчиликлар эмас, қанча пул топганим қизиқтиради.\nБотни сотганимдан кейин кўпчилик асосан қанча пул топганимга эътибор қаратди. Мен эса бу жойга келгунча қандай қийинчиликлардан ўтганимга урғу берилишини хоҳлаганман. Одамлар нимадан, қанча қийинчилик ортидан бу пулни топганим эмас, балки неча пулга сотганимга қизиқишади. Шу даражага келгунча 3 йил ўқиганимни билишмайди, бугун бот яратиб, эртага пул топди, деб ўйлашади.\nКўпчилик телефонга моддиятга пул сарфлашади-ю, билимга эътибор қаратмайди, деб ўйлайман. Дадам эса ўқиш учун пул аяш керак эмас дейдилар. Энг яхши инвестиция – илмга сарфланган инвестициядир.\nТасвирчи ва монтаж устаси: Абдусалим Абдувоҳидов.


Мунажжимлар башорати: 2 сентябрь куни юлдузлар Сизга нималарни ваъда қилмоқда? - Zamin.uz\n00:45 / 02.09.2018\nМунажжимлар башорати: 2 сентябрь куни юлдузлар Сизга нималарни ваъда қилмоқда?\nЮлдузлар бугун биринчи навбатда яқинларингизга эътибор қаратишингизни, уларни меҳрингизга қондиришингизни маслаҳат беришади. Ишда ва моддий манфаатдорлик билан боғлиқ ҳаракатларда муваффақият қозонишингиз кутилади. Агар олдингиздан кутилмаганда чиқиб қолувчи қулай имкониятларни назардан қочирмасангиз, тез орада бойиб кетишингиз ҳам ҳеч гап эмас. Жисмоний зўриқишлар ва спорт билан шуғулланишдан бош тортманг.\n2 сентябрда муаммоларингиз жуда кўпчиликни ташкил этиши мумкин. Аммо бу ишга сира халал бермайди. Сиздаги бор куч ва имкониятлар билан Эверестни забт этса ҳам бўлади. Муҳаббатда оилалилар ҳам, ҳали оила қуришга улгурмаганлар ҳам ён беришга мойиллик билдиришлари тавсия этилади. Шунда жуфтингиз ёки бўлғуси жуфтингиз билан орангизда келишмовчиликлар юзага келмайди.\nИш майдами, йирикми, фарқи йўқ, асосийси ўзингизга ёқадиганини танланг. Тушдан кейин ёлғон ва фирибдан қўрқмайдиганлар таъсирига тушиб қолишдан сақланинг. Акс ҳолда улар сизни зулук каби сўриб, тез орада қашшоқ бир бандага айлантириб қўйиши мумкин. Молиявий муаммоларни ижобий ҳал этишда нафақат сергаклик ва ҳаракатчанлик, балки пухталик ҳам зиён қилмайди. Кечқурун жуда ёқимли бир хабар эшитишингиз эҳтимоли бор.\n2 сентябр куни кайфиятингизда тушкунлик, қалибнгизда шубҳа булутлари суза бошлаши мумкин. Эҳтиёт бўлинг, бу икки нарса сизни жиддий кўнгилсизликларга етакламасин. Ишхонадаги юмушларни мустақил уддалай олмаётган бўлсангиз, тажрибаси кўпроқ, кўнгли сизга яқинроқ ҳамкасблардан кўмак сўранг. Шахсий ҳаётда муаммолардан тезроқ халос бўлишни хоҳласангиз, уларга хотиржам муносабатда бўлинг. Вазиятни тўғри баҳолаган ҳолда ҳаракатлар содир этинг.\nЭрталаб қачонлардир сира тил топиша олмаган бир инсон билан тасодифан учрашиб қолишингиз мумкин. Сизни ҳайратда қолдириб, унинг феъли ўзгарган бўлиб чиқади. Ҳатто, дўстлашишгача етасиз. Тақдир билан сира баҳслашманг. Шунда унинг кутилмаган совғаларини бугуноқ қабул қилиб ола бошлайсиз. Молиявий масалада жуда уддабурон ва ҳаракатчанликкина эзгу мақсадларга етказа олади. Кечқурун арслон буржида туғилганларнинг оила қурмаган вакилларидан баъзилари романтик учрашувни бошдан ўтказишади.\n2 сентябр куни тўрт тарафингизни синчковлик билан кузатинг. Токи нимадир сабаб бўлиб кўнгилсиз вазиятда қолиб кетманг. Серқатнов йўлларда жуда эҳтиёт бўлинг. Газга керагидан ортиқ оёқ қадашдан бўлагига ярамайдиган ҳайдовчилар кўпайиб кетган. Тадбиркорлар бугун куннинг иккинчи ярмида янги ҳамкорлар билан учрашиб, муҳим ҳужжатларни имзолашлари кутилади. Кечқурун кимдир қўлингизга бир даста пул тутқазиши мумкин.\nБугун юлдузлар нафақат эски, балки янги қадрдонлар, дўстлар даврасида мароқли вақт ўтказишингизни башорат қилишган. Бундан ташқари, кўпчилик сиз томон талпинаверади. Сизга ёрдам таклиф этувчилар, кўмак сўровчиларнинг адоғи бўлмайди. Шахсий ҳаётингизда қисқа танаффуслар юзага келиши мумкин. Лекин улар ҳам сизни қувончга кўмиши ҳақиқат. Турмуш қурмаган бўлсангиз, кечқурун бир инсон билан учрашиб танишишингиз мумкин. Ўша одам сизнинг тақдирдошингизга айланса ажаб эмас.\n2 сентябр куни сиздан сергаги бўлмайди. Ҳар бир лаҳзани назоратингизга ола биласиз. Тушдан сўнг пул билан боғлиқ можароларга аралашиб қолишингиз эҳтимоли бор. Кимлардир сизни боплаб чув туширишга уриниб кўриши мумкин. Муҳаббатда ҳам бугун омадингиз кела қолмайди. Танлаганингиз, жуфтингиз билан орангизда шу қадар жиддий келишмовчилик пайдо бўладики, агар ўзингизга маҳкам бўлмасангиз, айрилиқ азобида қолишингиз мумкин.\nМуҳаббатдан янада кўпроқ ва кўпроқ лаззатли лаҳзаларни талаб қилманг. Боридан ҳам қуруқ қолиб кетишингиз хавфи бор. Иш, мавқени ошириш, кўпроқ даромад олиш ҳақида ўйлаганингиз маъқул. Шуларнинг сизга зиёндан кўра фойдаси кўпроқ. Кун давомида асабийликларни бошдан кечиришингиз оқибатида саломатлигингизга путур етиши мумкин. Эҳтиёт бўлинг. Илож топсангиз, йога, сузиш ва ҳаммом амалларини адо этинг. Улар асабни бўшаштириб, сизни хотиржам торттиради.\n2 сентябрда ҳаётга, атрофингизда содир бўлаётган воқеа-ҳодисаларга оптимист назари билан боқинг. Башарти кимдир қандайдир тадбир ташкил этишда ёрдам сўраса, албатта рози бўлинг. Кайфиятингизни мажбуран бўлса-да, кўтаринки кўринишга келтиринг. Ўзингиз кулинг, ўзгаларни кулдиринг. Олис сафарга отланишдан воз кечинг. Бугун мавқе ва пул масаласида жиддий муаммолар кутиб туради. Эҳтиётингизни қилинг-у, ҳар бир қадамни ўйлаб босаверинг.\nБугун сизнинг кўнгил осмонингизда булутлар кўзга ташланмайди. Қалбан қандайдир катта бир ишни амалга оширишга ошиқа бошлайсиз. Йўқ, иш ҳам, ҳаракатлар ҳам кутиб турсин. Сиз кун давомида яхшилаб дам олишингиз зарур. Табиат қўйнида дам олиш, спортнинг енгил турлари билан шуғулланиш саломатлигингизда ижобий ўзгаришлар ҳосил қилади. Кечқурун жуфтингиз билан биргаликда вақт ўтказишингиз тавсия этилади.\n2 сентябр куни ёмон туш кўриш оқибатидами, негадир қалбингизда бир дунё қўрқув билан уйғонишингиз мумкин. Хавотир вужудингизни эгаллаб, сира тинчлик бера қолмайди. Ўзингизни қўлга олинг. Бу ёқимсиз туйғуларни ўз вақтида йўқотмасангиз, мавқени оширишда ҳам, мўмай даромад кўришда ҳам жиддий тўсиқларга дуч келасиз. Шахсий ҳаётда кўпроқ ўзингизга ишонган ҳолда ҳаракатлар содир этинг.\nМунажжимлар башорати: 3 октябрь куни юлдузлар сизга нималарни ваъда қилмоқда?\n3-10-2018, 00:28, Ҳаёт тарзи\n22-09-2018, 00:38, Ҳаёт тарзи\n1-07-2018, 00:18, Ҳаёт тарзи


Осмоналиевнинг фикрича, унвон бериш тўғрисидаги буйруқ қонунга зид бўлиб, «воқеанинг ўзи лойқалашиб кетган, чунки у [Икрамов] тегишли қўмита аъзоси ҳисобланади». Юристнинг таъкидлашича, бу ҳолатда томонларнинг ўзаро манфаатлари ётган бўлиши мумкин, шу сабабли прокуратура ҳуқуқий баҳо бериши керак.\nЭслатиб ўтамиз, етарлича педагогик тажрибага эга бўлмаган депутат Тазабек Икрамовга «Таълим аълочиси» унвонининг берилиши Таълим ва фан вазирлиги шаънига танқидларга сабаб бўлди. Муассаса статс-котиби Жапарқул Ташиевнинг баёнот беришича, Икрамов унвонга муносиб, чунки у спорт заллари қуриш билан таълим тизимининг моддий-техник базаси мустаҳкамланишига катта хизмат қилди. «Бу инсон биз билан мустаҳкам ҳамкорлик қилиб келади. Қонун лойиҳаларини ишлаб чиқиб ва уларни яхшилаш йўлида фаол хизмат қилмоқда. Бу каби инсонлар алоҳида вазиятларда мукофотга лойиқ сифатида кўрилади», - деган эди амалдор.\nМуассасалар томонидан мукофотлаш тўғрисидаги қоидага кўра, ҚР Таълим ва фан вазирлигининг «Таълим аълочиси» фахрий унвони 20 йиллик меҳнат стажига эга бўлган мутахассисларга, шунингдек таълим тизимига алоҳида ҳисса қўшганларга берилади. Маълумки, Тазабек Икрамов икки йиллик ўқитувчи меҳнат тажрибасига эга, у Жалолободдаги Қирғиз Давлат физкультура институтида ўқитувчи бўлиб ишлаган.\nДепутат парламентининг таълим, фан, маданият, соғлиқни сақлаш ва ижтимоий масалалар бўйича қўмита раисининг ўринбосари ҳисобланади.


ЎзА - Ишбилармон ёшлар сафи кенгаймоқда\n04.07.2018 13:02 Чоп этиш версияси\nИшбилармон ёшлар сафи кенгаймоқда\nКичик бизнес ва хусусий тадбиркорликни ҳар томонлама қўллаб-қувватлаш, айниқса, ёш тадбиркорларнинг самарали фаолият юритиши учун зарур шароит яратиш мамлакатимизда амалга оширилаётган ислоҳотларнинг муҳим йўналишларидан биридир. Хусусан, Ўзбекистон ёшлар иттифоқи томонидан бу борада қатор лойиҳалар амалга оширилмоқда.\n– Навоий вилоятида бешта тижорат банки билан тузилган қўшма лойиҳага асосан Ёшлар иттифоқи тавсияси билан йил давомида ёш тадбиркорларга умумий қийматда 6 миллиард 22 миллион сўм кредит маблағлари ажратилиши кўзда тутилган, – дейди Ўзбекистон ёшлар тадбиркорлигини қўллаб-қувватлаш маркази вилоят бўлими раҳбари Ш.Ғафуров. – Бугунга қадар 24 нафар мурожаатчининг бизнес-режаси ўрганилиб, имтиёзли кредит олиш учун сертификат берилди. Жумладан, Хатирчи туманидан “Golden do servis” МЧЖга ажратилган 500 миллион сўм имтиёзли кредит маблағлари ҳисобидан МДФ эшик-ромлар ишлаб чиқариш йўлга қўйилди ва 20 янги иш ўрни яратилди. Шунингдек, ўз бизнесини ривожлантираётган ёшларни кластер усулида жой билан таъминлаш, фойдаланилмаётган давлат объектларини ноль қийматда ижарага бериш, замонавий технологиялар билан таъминлашга алоҳида эътибор қаратилмоқда.\nКарманалик якка тадбиркор Ш.Ғайбуллаевнинг нон ва нон маҳсулотлари ишлаб чиқариш бизнес-режаси Ёшлар иттифоқи вилоят кенгаши томонидан маъқулланиб, унга 20 миллион сўм кредит ва ўзи яшаётган ҳудуддаги коллеж биносидан жой ажратилди. Қисқа вақтда ёш тадбиркор ишлаб чиқараётган маҳсулот ҳажми ҳафтасига ўртача 600 килограммни ташкил этди, 4 иш ўрни яратилди.\n– Иш фаолиятимизни кенгайтириш учун имтиёзли кредит асосида Хитой давлатидан 180 миллион сўмлик янги технология келтиришни мўлжаллаб турибмиз, – дейди ёш тадбиркор Ш.Ғайбуллаев. – Замонавий линияни ишга туширсак 100 турдаги қандолат маҳсулотлари ишлаб чиқаришни йўлга қўямиз. Бунинг учун бизга қўшимча жой зарур ва бу масалада тегишли ташкилотларга мурожаат қилдик.


Олимлар коронавируснинг одам ўпкасида тарқалишининг компютер моделини яратишган. Унга кўра, вирус ҳужайрага кирганда уни вирусни организмда янада тарқалиши учун ўзига хос “дарвоза” ҳисобланувчи муайян моддаларни ишлаб чиқаришга мажбур қилади. Бунда вирус учун гуанилаткиназа 1 ёки GK1 деб номланувчи фермент алоҳида аҳамият касб этади. Германиялик олимлар тадқиқот давомида ушбу ферментни организмдан вақтинча олиб туришга муваффақ бўлишган. Шундан кейин вирус “оч қолиб”, кўпайишдан тўхтаган.


06 август 2020, Тошкент вақти: 03:14\nБожхона қўмитасидаги йиғилиш.\nДавлат божхона қўмитасининг собиқ раиси Муиджон Тоҳирий уч йилу олти ойга озодликдан маҳрум этилди.\n«Газета.uz» нашрининг 20 майда билдиришча, жиноят ишлари бўйича Тошкент вилоят суди 16 май куни Тоҳирийга мана шундай ҳукм чиқарган.\nМуиджон Тоҳирий Жиноят кодексининг 167 -(ўзлаштириш ёки растрата йўли билан талон-тарож қилиш), 207 -(мансабга совуққонлик билан қараш) ва 209- (мансаб сохтакорлиги) моддалари билан айбдор деб топилган.\nШунингдек, у 3 йил муддатга раҳбарлик ва моддий жавобгарлик бўлган лавозимларда ишлаш ҳуқуқидан маҳрум этилди ҳамда энг кам иш ҳақининг 400 баробари, яъни 81 миллион 100 минг сўм миқдорида жаримага тортилди.\n2016 йилдан 2018 йилгача божхона қўмитасига раислик қилган Муиджон Тоҳирий 2018 йил декабрида коррупцияда айбланиб қўлга олинган эди.\nТохирий божхона қўмитасига раислик қилгунига қадар Миллий хавфсизлик хизмати раиси ўринбосари, 2013 йилдан президент Ислом Каримов хавфсизлик хизматининг бошлиғи бўлиб ишлаган.


Ҳижобга қаршилик кун тартибига чиқди. Эрдўған жавоб қайтарди | Qalampir.uz\nҲижобга қаршилик кун тартибига чиқди. Эрдўған жавоб қайтарди\nОлам\t02 Январь 16:49 28742\nТуркияда ҳижоб ўраш масаласи кун тартибига чиқди. Жумҳурият халқ партияси (ЖХП) вакили, собиқ Маданият вазири Фикри Сағлар “Халқ” телеканалидаги чиқиши давомида ҳижобга қарши курашиш ҳақида гапирди.\n“Тюрбан – реакцион (бу ижтимоий тараққиётга қаршилик – таҳр.), шариат истаганларнинг “униформа”сидир. Рўмол эса Онадолуда асрлар ошиб келган миллий кийим саналади. Иккисининг ўртасида жуда катта фарқ бор. Мен гумондор сифатида судга жалб қилинганимда ва тюрбанли судьянинг қаршисига чиққанимда, у менинг ҳуқуқларимни ҳимоя қилиши ва адолат ўрнатишига шубҳа қиламан”, дейди собиқ вазир телевидениедаги чиқишида.\nМухолифат партия вакили Фикри Сағларнинг ҳижоб ҳақидаги гаплари жамоатчилик орасида муҳокамаларга сабаб бўлгач, Туркия Республикаси Президенти Ражаб Тойиб Эрдўған унга жавоб қайтарди. У кеча, 1 январь куни жума намозини Истанбулдаги “Аё София” масжидида ўқиб, ибодат ортидан журналистлар билан мулоқот қилди.\n16 Июнь 16:12 45879\n16 Июнь 01:05 28392\n16 Июнь 21:21 25942\n16 Июнь 15:32 25474\n18 Июнь 19:33 24413


Олий даражадаги бизнес-форум кореялик юзлаб инвесторларга янги бизнес ғояларни беради — Корея вазири\n10:30 / 23.11.2017\nФото: O‘zbekiston 24\nСеулда ўтаётган Корея – Ўзбекистон бизнес форумида қатнашаётган Корея Республикаси бош вазири ўринбосари, стратегия ва молия масалалари вазири Ким Донг-Ён «Ўзбекистон 24” телеканали мухбирига ўз фикрларини билдирди:\n— Ўзбекистон Президентининг ниҳоятда очиқ ва самимий нутқи, Корея сармоядорлари билан ўтказган мулоқоти мени ҳайратда қолдирди. Президент нутқининг ижобий қуввати форумнинг ҳар бир иштирокчиси, шу қаторда менга ҳам кўчди.\nШавкат Мирзиёев бизнесда ҳар бир жиҳатни унутмаган ҳолда икки томонлама манфаатли ташаббусларни илгари сурмоқда.\nЎзбекистон раҳбари Корея бизнес доиралари вакилларига мамлакат инвестицион муҳитида очиқлик ва шаффофликни сўзсиз таъминланишини алоҳида таъкидлади.\nЎтган бир йил давомида Ўзбекистондаги иқтисодий, молиявий соҳадаги катта ўзгаришларни кузатмоқдамиз. Ўйлайманки, бугун олий даражада бўлиб ўтган бизнес-форум юзлаб инвесторларга янги бизнес ғояларни беради. Улар ўзлари учун янги Ўзбекистон бозорини кашф қилишига иншонаман. Корея Ўзбекистоннинг барқарор иқтисодий ривожланиш йўлидаги дадил ҳаракатларини қўллаб-қувватлайди.\nКорея Республикаси Ким Донг-Ён\nМун Жэ Иннинг Ўзбекистонга ташрифи вақтида янги МТМ очилади\nЎзбекистон ва Корея ўртасида қандай ҳужжатлар имзоланди?\nКорея молиявий ташкилотлари томонидан тақдим этилган маблағлар умумий ҳажми маълум қилинди


Қозонда Ўзбекистон консулхонаси очилади\nҚозон федерал университети биноси.\nТатаристон пойтахти Қозон шаҳрида Ўзбекистон бош консулхонаси очилиши мумкин. Бу ҳақда 16 октябрь куни Қозон федерал университетига ташриф буюрган ўзбек дипломатлари билдирганлар.\nЎзбекистоннинг Россиядаги бош консули Собир Йўлдошев бошчилигидаги ўзбек элчихонаси делегацияси, kazan24.ru сайтининг хабар қилишича, душанба куни олийгоҳ тарихи музейида, Император залида, Ленин аудиториясида бўлганлар ҳамда талабалар билан учрашганлар.\nМазкур олийгоҳда ҳозирда 1200 дан зиёд ўзбекистонлик талаба таҳсил олади. Талабалар билан учрашув чоғида С.Йўлдошев Ўзбекистон ва Россия ўртасида ўзаро дипломлар тан олинишига оид муаммо ҳал бўлганини билдирган. Шунингдек, у эндиликда паспортини йўқотган Ўзбекистон ватандошлари бу муаммони элчихонанинг ўзида ҳал қилиши мумкинлигини, чиқиши визасини ҳам ўша ердан туриб расмийлаштиришлари мумкинлигини маълум қилган.\nЎзбек консули Ўзбекистонда 2019 йилдан бошлаб хорижий паспортлар жорий этилиши ҳамда ОВИР визаси бекор қилинишини қайд этган. Иккинчи котиб Дамир Маматқулов эса элчихона Қозонда Ўзбекистон бош консуллиги очишга тайёрлигини билдирган.


«Илғор ҳудуд»: Жиззах шаҳрида бизнес-инкубатор очилади\n11.02.2019 10:03 0 293\nФото: ЛБМА матбуот хизмати\nЖиззах шаҳрида Лойиҳа бошқаруви миллий агентлиги (ЛБМА) қошидаги тадбиркорликни қўллаб-қувватлашга қаратилган бизнес-инкубаторнинг очилиши эълон қилинди. Бу ЛБМАнинг Жиззах вилоятида «Илғор ҳудуд» ёшлар ривожлантириш дастурини ишлаб чиқишга қаратилган лойиҳаларидан биридир.\nЛБМА матбуот хизматининг «Xabar.uz»га хабар беришича, агентлик раҳбарияти томонидан дастурни қўллаб-қувватлаш стратегияси ишлаб чиқилди. Бу стратегиянинг биринчи қадами Жиззахда бизнес-инкубаторни очиш бўлди. Бу тадбиркорлар учун кўп муаммоларни ҳал этиш ва қўйидаги саволларга жавоб беришга имкон яратади:\nЛойиҳа учун молиялаштириш манбаини қандай қилиб топиш аниқлаш ва инвесторни жалб қилиш мумкин;\nБизнес-режани қандай қилиб тўғри тайёрлаш ва лойиҳа бўйича юзага келиши келиши мумкин бўлган хавф-хатарларни тўғри ҳисоблаш мумкин;\nЎз маҳсулотига бозорни қайси йўналишда ва қандай қилиб тўғри жалб этиш мумкин;\nЎз маҳсулотини сотиш каналларини қаердан топиш мумкин ва ўз маҳсулотининг рекламасини, сотилишини тўғри ташкил қилиш мумкин.\nСтратегик дастурни муваффақиятли амалга оширишга имкон берадиган муҳим омил ушбу дастур учун ишлаб чиқилган, тушунарли ва самарали молиялаштириш механизми бўлса керак. У қуйидагича шаклланган:\nТадбиркор ўз ғояси билан бизнес-инкубаторга келади ва лойиҳа босқичида унинг маслаҳатчилари ва мутахассислари билан биргаликда ўз ғояси устида ишлайди. Лойиҳа шакллантирилгандан сўнг, бизнес-режа ишлаб чиқилади, лойиҳа экспертизадан ўтади. Танлов натижаларига кўра энг яхши лойиҳалар танлаб олинади ва ғолиб чиққан тадбиркор ва ЛБМА инвестицион меморандумни имзолайдилар шерик бўладилар (ҳар бир томон лойиҳага ўзининг маълум активини киритади) ва биргаликда инвестицион лойиҳани амалга оширадилар.\nДастлабки босқичда ЛБМА қошидаги бизнес-инкубатор ёш тадбиркорни бизнеснинг тўғри йўналишига йўналтирибгина қолмай, унга молиявий ёрдам ҳам кўрсатиб, тўлиқ ҳажмда қўллаб-қувватлашга тайёр. Энг асосийси, тадбиркорнинг лойиҳа бўйича барча эҳтимоли бор хавфларга шерик бўлишга тайёрдир.\nЁшларни ривожлантириш дастурини амалга ошириш бўйича таклиф этилган босқичма-босқич схема вилоят ёшларини нафақат масимал даражада қамраб олишга имкон беради, балки самарали ишбилармонлик муҳитини ривожлантириш, ёшларни касбга ўргатиш, ўз лойиҳасини яратишга ёрдам бериш ва уни муваффақиятли амалга оширишга шароит яратади.\nБизнес-инкубатор идорасининг очилиши 2019 йил 1 март кунига режалаштирилган. Шунингдек, мурожаат нуқталари аллақачон очиқ ва у ерга савол билан мурожаат қилиш ва жавоблар олиш мумкин. Бизнес-инкубатор идораси ЛБМАнинг Жиззах шаҳридаги ваколатхонаси биносида жойлашган.\nДастурни молиялаштириш манбалари биринчи босқичда — ЛБМА, иккинчи босқичда — халқаро ва маҳаллий инвестицион майдончалар, инвестицион компаниялар, чет давлатларнинг инвестицион дастурлар, Жаҳон банки, хорижий банклар, маҳаллий тижорат банклари.\nДастурнинг амалга оширилиши сайёҳлик, қишлоқ хўжалиги енгил, оғир, қайта ишлаш саноатларининг ривожланишига ёрдам беради. Бу илм-фан ва техника, роботлаштириш ва дастурлаштиришнинг ривожланишига туртки беради. Бундан ташқари, дастурни амалга ошириш атом технологияси, АТ-технологияси, логистика ва бошқарув, рақамли электроника соҳаларини малакали ходимлар балан таъминлаш масаласини ҳам ҳал қилади.\nЖиззах Лойиҳа бошқаруви миллий агентлиги Илғор ҳудуд бизнес-инкубатор\nАвто 31/10, 14:01\nНосоз «Lacetti-Gentra» учун тўланган 135 миллион сўм фуқарога қайтариб берилди\nСиёсат 26/10, 20:08\nЗафар Рўзиев янги лавозимга тайинланди\nҲодиса 22/10, 10:35\nЖиззахда суиқасд. Бош прокуратура баёнот берди


Главная / Жамият / Исмлар маъноси, руйхати, замонови ва исломи\nanvarj63 05.08.2017\tЖамият, Маданият Comments Off on Исмлар маъноси, руйхати, замонови ва исломи 3,161 Показы\nАллоҳ таоло: «Аллоҳнинг гўзал исмлари бордир. Бас, Унга ўша (исм)лар ила дуо қилинг», деган (Аъроф: 180-оят). Аллоҳнинг барча исмлари гўзалдир. Мўмин-мусулмон банда Аллоҳга дуо қилганида, ўша гўзал исмлар ила дуо қилмоғи лозим.\nИсмлар руйхати: уғил/болалар /қиз\nАБДУЛВАҲҲОБ (а.)– барча учун ўз неъматларини текин ато этувчи Аллоҳнинг бандаси.\nАБДУЛВОҲИД (а.)– битта, ягона, танҳо бўлган Аллоҳнинг бандаси.\nАБДУЛЛАТИФ (а.) – лутфу эҳсон, чексиз марҳаматлар соҳиби бўлган Аллоҳнинг бандаси.\nАБДУЛКАРИМ (а.) – карам қилувчи, саховат кўрсатувчи ва бандаларининг гуноҳларини кечирувчи, авф этувчи Аллоҳнинг бандаси.\nАБДУЛҚОДИР (а.) – ҳамма нарсага қодир бўлган, куч-қудрат соҳиби Аллоҳнинг бандаси.\nАБДУЛҒАФУР (а.) – бандаларининг гуноҳларини яшириб, жазо бермай турувчи Аллоҳнинг бандаси.\nАБДУРРАЗЗОҚ (а.) – барча тирик мавжудотга ризқ берувчи Аллоҳнинг бандаси.\nАБДУРРАУФ (а.) – ўта меҳрибон, раҳмати кенг Аллоҳнинг бандаси.\nАБДУРРАҲИМ (а.) – раҳимли Аллоҳнинг бандаси.\nАКРАМ (а.) – карамли, сахий\nАЛИШЕР (а.-ф.т.) – шердек қудратли, жасур, довюрак бола. Алидек куч-қудрат ва ақл-заковат эгаси бўлсин.\nАРСЛОН (а.) – шер, шердек қудратли, довюрак, қўрқмас бўлсин.\nАСАД (а.) – Шер. Асад ойида туғилган бола ёки Шердек қудратли, қўрқмас, довюрак бўлсин.\nАҲРОР (а.) – меҳру мурувватли, марҳаматли.\nБАСАНДА (ф.т.) – оилада кетма-кет қизлар туғилса, энди етарли бўлди, энди киз бола туғилиши тўхтасин, деган маънода ушбу исм қўйилган.\nБАҲРОМ (ф.т.) – Миррих (Марс) сайёрасининг номи бўлиб, у қадимдан бахт ва саодат тимсоли сифатида тараннум этилган, шу билан бир қаторда қадимги эрон шоҳларидан бири бўлган Баҳромга хам нисбат берилиб, куч-қудрат соҳиби бўлсин, деган маънода хам ушбу ном болага берилган.\nБЕКМУРОД (ўзб-а.) – беклар авлодидан бўлган бола улғайиб, орзу мақсадига етсин.\nБЕРДИМУРОД (ўзб-а,) – Аллоҳ бизга ўғил ато қилиб, орзу мақсадимизга етказди ёки Аллоҳ берган бола вояга етиб, мурод-мақсадига эришсин.\nБИБИҲОЛ (ўзб-ф.т.) – ҳол билан туғилган, эътиборли аслзода қиз.\nБИНАФША (ўзб.) – бинафшадек нафосатли, сулув, кўркам\nБОЛТА (ўзб.) – киндиги болта билан кесилган бола ёки болтадек кескир, ўткир, мустаҳкам бўлсин.\nГУЛЖАМОЛ (ф.т-а.) – ҳусни жамоли гулдек зебо қиз.\nГУЛЖАҲОН (ф.т.) – жаҳоннинг гулдек гўзал қизи.\nЁДГОР (ф.т.) – агар бола дунёга келгандан кейин отаси ёки онаси оламдан ўтиб қолса, унга марҳумдан эсдалик, ёдгорлик бўлсин деб, ушбу исм берилади.\nЖАЛОЛИДДИН (а) – диннинг улуғворлиги ёки диннинг юксак намоёндаси.\nЖАСУР (а.) – довюрак, қўрқмас, жасоратли.\nЖУМАГУЛ (а.ф.) – жума куни туғилган, гулдек чиройли сулув қиз.\nЖУМАҚУЛ (а.-ўзб.) – Аллоҳнинг жума куни туғилган бандаси ЖУМАНАЗАР (а.) – жума куни берилган туҳфа.\nИЛҲОМ (а.) – руҳий кўтаринкилик, руҳланиш, авжланиш.\nИСКАНДАР (юн.) – қўрқмас, довюрак, жасур, мардларнинг сардори, бошлиқ.\nКАМОЛИДДИН (а.) – диннинг камоли, ривожи ёки диннинг баркамол, етук намоёндаси.\nЛАЙЛИ (а.) — тун қизи, тунда туғилган қиз.\nЛОБАР (а-) – чиройли, келишган, ёқимли, дилкаш қиз.\nМАЛИКА (а.) – малика ёки шоҳ авлодидан бўлган аёл.\nМОҲИГУЛ (ф.т.) – ойдек сулув, чиройли ва гулдек гўзал қиз.\nМУРОД (а.) – улғайиб мурод-мақсадига етсин ёки орзу, муродга эриштирган бола.\nМУСУЛМОН (а.) – Ислом динига эътиқод қилувчи, иймонли, художўй.\nМУЯССАР (а.) – Аллоҳ етказган, муяссар қилган фарзанд.\nМУҲАРРАМ (а-) – муҳарррам ойида дунёга келган бола.\nМУҲТАРАМ (а.) –энг ҳурматли, эъзозли.\nНАЖМИДДИН (а.) – диннинг юлдузи, диннинг иқболи.\nНАЗИРА (а.) – авлиёлар, эшонларга назр қилинган, бағишланган қиз.\nНАСИБА (а.) – ризқи бутун, насибали қиз бўлсин.\nНАСИМ (а.) – тонг пайти эсган шабададек юмшоқ кўнгилли, мулойим табиатли, ёқимли бола.\nНАСИМА (а.) – тонг шамолидек ёқимли, ҳузурбахш, мулойим табиатли, юмшоқ кўнгил, покиза, нафосатли\nНОРБОЙ (ф.т-ўзб.) қизил ҳолли бола улғайиб бой-бадавлат бўлсин.\nНОРМУРОД (ф.т-а.) – қизил ҳолли бола орзу муродларимизга эриштирди ёки қизил ҳолли бола соғ-омон улғайиб истагига, муродига етсин.\nНОРМУҲАММАД (ф.т.-а.) – қизил ҳолли болани Муҳаммад (соллаллоҳу алайҳи васаллам) охиратда шафоат қилсинлар.\nНОРМЎМИН (ф.т-а.) – қизил ҳолли бола, ақлли, доно, мўмин-қобил бўлсин.\nНОРОЙ (ф.т-ўзб.) – қизил ҳол билан туғилган, ойдек зебо, кўркам қиз.\nНОРТОЖИ (ф.т.) – қизил ҳолли бола.\nНОРХОЛ (ф.т.) – баданида қизил ҳол билан туғилган қиз.\nНОРҚОБИЛ (ф.т-а.) – қизил ҳол билан туғилган бола, улғайиб қобил бўлсин.\nНУРЖАМОЛ (а.) – нур юзли, чиройли, гўзал қиз.\nОДИНА (ф.т.) – хосиятли бўлган, муборак кун ҳисобланган жума кунида туғилган бола.\nОЙДИН (ўзб.) – ойдин, ёруғ кечада туғилган қиз ёки ҳаёти нурли, иқболи порлоқ, чароғон бўлсин.\nОЛЛОЁР (а-ф.т.) – Аллоҳ ёр, мададкор бўлсин, ҳамиша ҳамдам, ҳамроҳ бўлсин, қўллаб ўз паноҳида асрасин.\nОМОНУЛЛОҲ (а.) – Аллоҳнинг ўзи ҳар қандай хавф-хатар ва офатлардан омон сақлайдиган бола.\nОРЗУ (ф.х.) – ота-онасини орзусига эриштирган, мақсадига етказган ёки орзиқиб кутилган бола.\nПАНЖИ (ф.т.) — одатда оиладаги бешинчи болага ушбу ном қўйилади. Панж-беш маъносини англатади.\nПАРДА (ф.т.) — парда билан туғилган бола.\nПЎЛАТ (ф.т.) — пўлатдан кучли, иродали, мустаҳкам бўлиб улғайсин.\nРАВШАН (ф.т.) — нурли, ёруғ, чароғон ёки иқболи порлоқ бола бўлсин.\nРАЖАБ (а.) — Ражаб ойида, яъни ҳижрий йилнинг еттинчи ойида туғилган бола.\nРАМАЗОН (а.) — қутлуғ, муборак ой ҳисобланмиш қамарий йилнинг 9 ойида туғилган бола.\nРАМЗИДДИН (а.) — диннинг рамзи, тимсоли.\nРАСУЛ (а.) — Аллоҳнинг элчиси.\nРАЪНО (а.) — раъногулдек сулув, чиройли, пурлатофат қиз.\nРАҲМАТ (а.) — меҳрибон, раҳмдил, шафқатли.\nРАҲМАТУЛЛОҲ (а.) — Аллоҳнинг раҳмати, муруввати, марҳамати билан дунёга келган бола.\nРИЗО (а.) — розилик.\nРОБИЯ (а.) — оиладаги тўртинчи фарзанд.\nРОЗИЯ (а.) — розилик, мамнунлик, шукроналик бахш этган, суюкли, ёқимтой, дилкаш қиз.\nРОҲАТ (а.) — тинч-омон, роҳатда, ҳузур-ҳаловатда яшасин.\nРУСЛАН (ф.т.) — арслон, қўрқмас, жасур, қудратли, довюрак.\nРУСТАМ (паҳл.) — куч-қудратли, ботир, енгилмас, довюрак жасур, матонатли.\nРУХШОНА (ф.т.) — чиройли, гўзал юзли, кўркам, сулув\nРЎЗИ (ф.т.) — ризқи бутун, насибали, бахт-саодатли бўлсин.\nРЎЗИМУРОД (ф.т-а.) — ризқ-насибали бола улғайиб мурод-мақсадига етсин.\nРЎЗИМУҲАММАД (ф-т-а.) — ризқли, насибали болани Муҳаммад (соллаллоҳу алайҳи васаллам) охиратда шафоат қилсинлар.\nРЎЗИХОЛ (ф.т.) — ризқли, насибали, ҳол билан туғилган қиз,\nСАДОҚАТ (а.) — содиқ, садоқатли, вафодор.\nСАДРИДДИН (а.) — диннинг баланд мартабали, юқори мавқега эга раҳнамоси, диннинг улуғ намоёндаси.\nСАИД (а.) — бахт саодатли.\nСАИДА (а.) — омадли, бахтли, саодатли.\nСАЙИД (а.) — эга, бошлиқ, раҳнамо, аслзода, олийнасаб.\nСАЙИДА (а.) — олийнасаб сайидлар авлодига мансуб қиз.\nСАЙИДБЕК (а.) — аслзода, олийнасаб беклар авлодидан бўлган бола.\nСАЙИДМУРОД (а.) — олий насаб, аслзода, сайидлар авлодига мансуб бола. Улғайиб мурод-мақсадига етсин.\nСАЙФИДДИН (а.) — диннинг қиличи.\nСАЙФУЛЛОҲ (а.) — Аллоҳнинг қиличи.\nСАЛИМ (а.) — соғлом, соғу саломат.\nСАЛОМАТ (а.) — омон-эсонлик, соғу саломатлик.\nСАМАНДАР (а.) — ўт ичида яшовчи, ўтдан пайдо бўладиган жонзот, ўлмас, мустаҳкам иродали.\nСАНАМ (а.) — мажусийлар илоҳи, маъбудаси; зебо, суюкли қиз.\nСАОДАТ (а.) — бахтли, саодатли, иқболи порлоқ қиз.\nСАРВАР (а.) — йўлбошчи, раҳнамо.\nСАРДОР (ф.т.) — раҳнамо, етакчи, йўлбошчи, бошлиқ.\nСАФАР (а.) — Сафар ойида ёки сафар вақтида дунёга келган бола.\nСАФАРАЛИ (а.) — Сафар ойида ёки сафар пайтида туғилган бола Алидек куч-қудрат, ақл-заковат эгаси бўлсин.\nСАФАРГУЛ (а-ф.т.) — Сафар ойида ёки сафар пайтида дунёга келган гулдек кўркам, зебо қиз.\nСАЪДУЛЛОҲ (а.) — Аллоҳ ато этган бахт-саодат ёки Аллоҳнинг иқболи порлоқ, бахту саодатли бандаси.\nСЕВАР (ўзб.) — севимли, ёқимли фарзанд.\nСИРОЖИДДИН (а.) — диннинг нури, машъали.\nСОАТ (а.) — хосиятли, бахтли соатда туғилган бола.\nСОБИР (а.) — чидамли, сабру тоқатли, иродаси мустаҳкам бола.\nСОБИТ (а.) — мустаҳкам, чидамли, келишган, чиройли бола.\nСОДИҚ (а.) — садоқатли, вафодор.\nСОЖИДА (а.) — сажда қилувчи, Аллоҳга сиғинувчи мусулмон қиз.\nСОЛИҲ (а.) — покиза, пок, солиҳ амаллар қилувчи.\nСОҲИБ (а.) — хўжайин, эга, дўст, ҳамдам.\nСУЛТОН (а.) — подшоҳ, ҳукмдор, юксак мартаба, обрў-эътибор эгаси бўлсин.\nСУЛТОНАЛИ (а.) — юксак обрў-эътибор, мартаба эгаси бўлсин ёки ушбу бола Алидек куч-қудрат, юксак ақлу заковат эгаси бўлсин.\nСУЛТОНМУРОД (а.) — юксак мавқели, мартабалар, обрў-эътибор соҳиби бўлиб етишсин, орзу-муродига эришсин.\nСУЛТОНОЙ (а-ўзб.) — олий мартаба, мавқели, обрў, эътибор соҳибаси бўлган ойдек гўзал, зебо қиз.\nСУРАЙЁ (а.) — юзи Сурайё юлдузидек нурли, ёруғ, гўзал қиз, иқболи Сурайё юлдузидек порлоқ бўлсин.\nТАБАССУМ (а.) — ҳаёти шодликка, қувончга тўлиқ бўлсин ёки кулиб, жилмайиб турувчи, чеҳрасидан табассум аримайдиган қиз.\nТАЛЪАТ (а.) — юз кўриниши чиройли, гўзал бола.\nТЕМИР (ўзб.) — темирдек мустаҳкам иродали бўлсин.\nТЕША (ўзб.) — тешадек ўткир, кескир бўлсин, мустаҳкам бўлсин ёки киндиги теша билан кесилган бола.\nТИЛОВМУРОД (ўзб-а.) — тилаб олинган, Худодан сўраб олинган бола улғайиб мурод-мақсадига етсин.\nТОЖИДДИН (ф.т-а.) — диннинг тожи, диннинг юксак билимдони, улуғ намоёндаси.\nТОЖИМУРОД (ф.т-а.) — ҳол билан туғилган бола улғайиб мурод-мақсадига етсин ёки ҳолли бола орзу-муродимизга эриштирди.\nТОЖИНИСО (ф.т-а.) — аёлларнинг тожи, улуғи, эътиборга сазовори ва энг гўзали.\nТОЛИБ (а.) — талаб қилувчи, илм изловчи.\nТОШМУРОД (ўзб-а.) — тошдек маҳкам, мустаҳқам иродали бола улғайиб мурод-мақсадига етсин.\nТОШПЎЛАТ (ўзб-ф.т) — тош ва пўлатдек мустаҳкам бола, узоқ умр кўрсин.\nТОҲИР (а.) — покиза, бегуноҳ.\nТУРСУН (ўзб.) — нобуд бўлмасин, соғу саломат ўссин, омон қолсин, яшаб кетсин.\nТУРҒУН (ўзб.) — туриб қолсин, нобуд бўлмасин, умри узоқ бўлсин.\nТЎЛҚИН (ўзб.) — яйраб, шоду хуррам бўлиб, завқу шавққа тўлиб юрсин.\nТЎРА (ўзб.) — юқори мартаба, мавқе эгаси, аслзода.\nУБАЙДУЛЛОҲ (а.)- Аллоҳнинг кичик қули.\nУЛДОНА (ўзб-ф.т.) — ушбу доно, зукко, ақлли, фаҳм-фаросатли қиздан кейинги фарзанд ўғил бўлсин.\nУЛУРБЕК (ўзб.) — улуғ, куч-қудратли, ҳукмдор ёки бекларнинг улуғ, буюк сардори, бошлиғи.\nУМАР (а.) — мангу барҳаёт яшовчи.\nУМИД (ф.т.) — умид билан кутилган ёки яшаб кетишига умид қилинган бола.\nУМИДА (ф.т.) — орзу-умид билан кутилган ёки яшаб кетишига умид қилинган қиз\nУМИДУЛЛОҲ (ф.т.-а.) — Аллоҳ етказган орзу-умид.\nУСМОН (а.) — синиқчи, даволовчи, табиб.\nУЧҚУН (Узб.) — ҳаёти ёруғ, нурли, толеи порлоқ бўлсин.\nФАЗИЛАТ (а.) — яхши хислатли.\nФАЗЛИДДИН (а.) — диннинг фазли, камоли.\nФАЙЗУЛЛОҲ (а.) — Аллоҳнинг марҳамати ёки Аллоҳнинг ризқу насибали, омадли бандаси.\nФАРАНГИЗ (ф.т) — нур таратувчи, шуъла сочувчи гўзал қиз.\nФАРИД (а.) — якка, ягона.\nФАРИДА (а.) — якка, ягона, тенгсиз қиз.\nФАРМОН (ф.т.) — буйруқ, Аллоҳнинг фармони, амри билан дунёга келган бола.\nФАРОРАТ (а.) — ҳузур-ҳаловат, роҳат-фароғатда яшасин.\nФАРРУХ (ф.т.) — юзидан нур ёғилувчи, очиқ чеҳрали, чиройли, кўркам.\nФАХРИДДИН (а.) — диннинг фахри, ғурури.\nФЕРУЗ (ф.т.) — енгилмас, ғолиб.\nФЕРУЗА (ф.т.) — ғолиб, иқболи баланд зебо қиз.\nФИРУЗ (ф.т.) — саодатли, иқболи порлоқ ёки енгилмас, ғолиб,\nФИРУЗА (ф.т.) — саодатли ёки ферузадек бебаҳо, қимматли, гўзал, зебо қиз ёки нурли, юзидан нур таралувчи.\nФОЗИЛ (а.) — билимдон, доно, зукко.\nФОЗИЛА (а.) — билимли, зукко қиз.\nХАЙРИДДИН (а.) — диннинг хайру саховати ёки хайру саховатпеша, ҳимматли дин намоёндаси.\nХАЙРУЛЛОҲ (а.) — Аллоҳнинг хайру саховати, муруввати, Аллоҳнинг туҳфаси.\nХАЛИЛ (а.) — севимли, азиз дўст.\nХОЛБЕК (ф.т-ўзб.) — беклар авлодидан бўлган ҳолли бола.\nХОЛБЕКА (ф.т-ўзб.) — беклар авлодидан бўлтан ҳолли қиз.\nХОЛБИБИ (ф.т-ўзб.) — юқори мавқега эга, баланд мартабали ҳолли қиз.\nХОЛБОЙ (ф.т-ўзб.) — ҳол билан туғилган бола вояга етиб, улғайиб давлатманд, бой бўлснн.\nХОЛДОР (ф.т.) — ҳол билан туғилган ҳолли бола.\nХОЛМИРЗА (ф-т.) — ҳолли бола, билимдон, доно, ўқимишли, саводхон бўлиб етишсин.\nХОЛМУРОД (ф.т-а.) — ҳолли бўлиб туғилган бола, ўсиб орзу-муродига етишсин.\nХОЛМУҲАММАД (ф.т-а.) — ҳолли бўлиб туғилган болани Муҳаммад (соллаллоҳу алайҳи васаллам) охиратда шафоат қилсинлар.\nХОЛМЎМИН (ф.т-а.) — ҳолли бўлиб туғилган бола мўмин-қобил бўлсин.\nХОЛТОЖИ (ф.т.) — баданида ҳоли ва тожи мавжуд бўлган бола.\nХОНДАМИР (ўзб-ф.т.) — бу исм, олимларнинг таъкидлашича, аслида, “хованд амир” бўлиб, унинг маъноси Худо амр этувчи ҳукмдордир ёки Худонинг назари тушган, Худонинг йўлидан тўғри юрувчи, Унинг олқишига сазовор бўлган ҳукмрон.\nХОНЗОДА (ўзб-ф.т.) — хон ёки аслзодалар авлодидан бўлган қиз.\nХОСИЯТ (а,) — яхши хислат ва фазилатлар соҳибаси бўлсин ёки омадли ёки хосиятли кунда туғилган фарзанд.\nХУДОЙБЕРДИ (ф.т-ўзб.) — Худо берди, Аллоҳ ато этди. Аллоҳнинг марҳамати, туҳфаси бўлган бола.\nХУДОЙНАЗАР (ф.т-а.) — Худонинг назари тушган бола.\nХУМОР (а.) — кўпдан интиқлик билан орзиқиб кутилган бола.\nХУРРАМ (ф.т.) — шод, бахтиёр, хурсанд, бахтли бўлсин ёки қувончли кунда туғилган бола.\nХУРСАНД (ф.т.) — шоду хуррам, бахтиёр бўлиб юрсин ёки қувончли кунда туғилган бола.\nХУРШИД (ф.т.) — қуёш, бениҳоят чиройли, хушсурат ёки иқболи қуёшдек порлоқ бўлсин.\nХУРШИДА (ф.т.) — қуёшдек ҳусну жамол соҳибаси бўлган гўзал, сулув, латофатли қиз ёки иқболи қуёшдек порлоқ бўлсин.\nЧАРОС (ўзб.) — кўзлари чаросдек ҳуснкор, жозибали, чиройли қиз ёки қоп-қора кўзлари катта қиз.\nЧОРИ (ф.т.) — оиладаги тўртинчи ўғил.\nШАБНАМ (ф.т.) — шудрингдек беғубор, покиза қиз.\nШАВКАТ (а.) — шон-шуҳрат, куч-қудратли бола бўлсин.\nШАМСИДЦИН (а.) — диннинг қуёши.\nШАМСИЯ (а.) — қуёшдек порловчи чароғон қиз, чиройли қиз.\nШАМСУЛЛОҲ (а.) — Аллоҳнинг нури, ёғдуси ёки Аллоҳнинг қуёшдек порлоқ чеҳрали, чиройли бандаси.\nШАРБАТ (а.) — ёқимли, ширин, суюкли қиз.\nШАРИФ (а.) — шарафли, муқаддас, азиз.\nШАРИФА (а.) — азиз, қадрли, шарафли қиз.\nШАФИҚА (а.) — шафқатли, меҳру мурувватли, оқибатли қиз.\nШАҲБОЗ (ф.т.) — лочин, чакқон, шиддаткор, шижоатли, довюрак, қудратли бўлсин.\nШАҲИНА (ф.т.) — довюрак, мард, жасур, қўрқмас қиз.\nШАҲЛО (а.) — катта, қора кўзли, гўзал қиз.\nШАҲНОЗ (ф.т.) — шоҳлар, аслзодалар авлодига мансуб нозли, нозик ва зебо, гўзал қиз.\nШАҲОБИДДИН (а.) — диннинг ёрқин, нурли юлдузи.\nШАҲОДАТ (а.) — гувоҳлик берувчи.\nШЕРАЛИ (ф.т-а.) — шердек довюрак, қўрқмас, жасур, Алидек куч-қудрат, ақл-идрок эгаси бўлсин.\nШЕРБОИ (ф.т-ўзб.). — шердек довюрак, жасур, баҳодир бола улғайиб бой-бадавлат бўлсин.\nШЕРЗОД (ф.т.) — шернинг боласи; шердек довюрак, қўрқмас ботирлар авлодидан бўлган бола.\nШЕРМУРОД (ф.т-а.) — шердек қўрқмас, жасур, довюрак бола мурод-мақсадига етсин.\nШЕРМУҲАММАД (ф.т-а.) — шердек довюрак, жасур, баҳодир болани Муҳаммад (соллаллоҳу алайҳи васаллам) охиратда шафоат қилсинлар.\nШЕРХОН (ф.т.-ўзб.) — хон, аслзодалар авлодига мансуб, шердек довюрак, жасур, баҳодир бола ёки шерларнинг шери, ҳукмдори, яъни шердек довюрак баҳодирларнинг сардори.\nШЕРҚОБИЛ (ф.т-а.) — шердек довюрак, жасур, баҳодир бола доно, ақлли, қобил бўлиб ўссин.\nШЕРҚУЛ (ф.т-ўзб.) — Аллоҳнинг шердек жасур, довюрак бандаси.\nШИРИН (ф.т.) — ёқимли, азиз, суюкли, ширин бола.\nШОБЕРДИ (ф.т-ўзб.) — Аллоҳнинг марҳамати билан дунёга келган бола улғайиб улуғ мартабалар соҳиби бўлсин.\nШОДИ (ф.т.) — шодлик, қувонч, бахтиёрлик.\nШОДИБЕК (ф.т-ўзб.) — беклар авлодидан бўлган шоду хуррам, қувноқ, бахтиёр бола.\nШОДИГУЛ (ф.т.) — шоду хандон, бахтиёр, қувноқ ва гулдек зебо қиз.\nШОДИЁР (ф.т.) — шоду хуррамлик, қувонч, бахтиёрлик ҳамиша ҳамроҳи бўлсин ёки бизга шодликни ёр этган ёхуд қувончли кунда туғилган бола.\nШОДИМУРОД (ф.т-а.) — шод, хуррам, бахтиёр бола улғайиб мурод-мақсадига етсин ёки шоду хуррамлик, қувонч-бахтиёрлик келтирган бола муродимизга етказди.\nШОДИМУҲАММДД (ф.т-а.) — шоду хуррам бахтиёр болани Муҳаммад (соллаллоҳу алайҳи васаллам) охиратда шафоат қилсинлар.\nШОДИЯ (ф.т.) — шод, хуррам, қувноқ, бахтиёр ёки қувончли кунда туғилган қиз.\nШОДМОН (ф.т.) — шод, бахтиёр, қувноқ ёки ҳаёти шодликка тўлиқ бўлсин ёхуд қувончли, шодмон кунда туғилган бола.\nШОИР (а.) — шоир, сўзга чечан, ҳозиржавоб, ширинсўз, нотиқ бўлсин.\nШОИРА (а.) — шоира бўлсин, сўзга чечан, ширинсухан, нотиқа қиз бўлсин.\nШОЙИСТА (ф.т.) — ҳурмат-эҳтиромга лойиқ, эъзоз-эътиборга муносиб қиз.\nШОКИР (а.) — шукур қилувчи, Аллоҳга шукур қилувчи бола бўлсин ёки бизга фарзанд бергани учун Аллоҳга шукр.\nШОҲИДА (а.) — сулув, гўзал, зебо қиз.\nШОҲИМАРДОН (ф.т.) — мард, баҳодирлар шоҳи.\nШОҲРУҲ (ф.т.) — юзида шоҳлик аломатлари зоҳир бўлган келишган, зебо бола.\nШОҲСАНАМ (ф.т-а.) — гўзаллар, сулувлар шоҳи, зеболикда беназр, беқиёс қиз.\nШУКУР (а.) — қаноат, сабру тоқат қилувчи, рози, миннатдор.\nШУКРУЛЛОҲ (а.) — бизга фарзанд ато қилганлиги учун Аллоҳга беҳад ҳамду санолар, шукроналар бўлсин.\nШУҲРАТ (а.) — довруғ, обрў, шон, ифтихор.\nЭЛБЕК (ўзб.) — улғайиб элнинг беги, сардори, йўлбошчиси бўлсин.\nЭЛДОР (ўзб-ф.т.) — улғайиб юқори мартабалар эгаси, элнинг йўлбошчиси, раҳнамоси, ҳукмдори бўлсин.\nЭРАЛИ (ўзб-а.) — жасур, довюрак, мард бола Алидек куч-қудрат, ақл-заковатли бўлсин.\nЭРГАШ (ўзб.) — ака ва опаларига эргашиб юрсин.\nЭРКИН (ўзб-) — эркин, озод, ҳур бола.\nЭСОН (ўзб.) — соғ-саломат, омон-эсон ўссин.\nЭШБЕК (ўзб.) — беклар наслидан бўлган бола улғайиб, ака-укаларига ҳамдам, эш, ҳамнафас бўлсин.\nЭШБЎРИ (ўзб.) — бўри ҳамроҳи, йўлдоши бўлиб, уни ёмон кучлардан, ёвуз руҳлардан ҳимоя қилсин, асрасин.\nЭШДАБЛАТ (ўзб-а.) — мол-дунё, давлатга эришиб, бой-бадавлат бўлсин, ризқи бутун бўлиб, бахтли, тотув ҳаёт кечирсин.\nЭШМУРОД (ўзб.-а.) — орзу қилинган ҳамроҳ ёки орзусига ҳамроҳ бўлиб, мурод-мақсадига етсин.\nЭШҚОБИЛ (ўзб.) — одобли, эс-ҳушли, қобил бола, ака- укаларига йўлдош, ҳамдам, эш бўлсин.\nЭЪЗОЗ (а.) — эътиборга, ҳурмат-эҳтиромга сазовор бўлган қадрли, қимматли, суюкли бола.\nЭҲСОН (а.) — совға, туҳфа.\nЮЛДУЗ (ўзб.) — юлдуздек ёруғ юзли, чиройли, гўзал қиз.\nЮНУС (қад.яҳ.) — камтар.\nЮСУФ (қад.яҳ.) — ортган, кўпайган ҳусн маъносида.\nЯЙРА (ўзб.) — яйраб-яшнаб ўссин, ҳаёти қувончга тўлиқ бўлсин.\nЯШАР (ўзб.) — яшаб кетсин.\nЎКТАМ (ўзб.) — кучли, қудратли, довюрак, жасур, виқорли.\nЎЛМАС (ўзб.) — ўлмасин, умри узоқ бўлсин.\nЎЛМАСОЙ (ўзб.) — ўлмасин, яшаб кетсин, умри узоқ бўлсин деб умид, ният қилинган ойдек гўзал, зебо қиз.\nЎРОҚ (ўзб.) — ўроқдек ўткир, кескир бўлсин ёки киндиги ўроқ билан кесилган бола.\nЎТКИР (ўзб.) — ўткир, ўткир ақлу заковат соҳиби, доно бола бўлсин.\nЎТКИРБЕК (ўзб.) — беклар авлодига мансуб бўлган ўткир ақлу заковат соҳиби, билимли, доно бола.\nЎҒИЛОЙ (ўзб.) — шу ойдек гўзал қиздан кейинги туғилажак фарзанд ўғил бўлсин.\nЎРИЛШОД (ўзб-ф.т.) — ушбу қувноқ, бахтиёр, шодон қиздан кейин туғиладиган бола ўғил бўлсин.\nҚАЛДИРҒОЧ (ўзб.) — қалдирғочнинг қанотидек нозик, ингичка қошли, сулув, гўзал қиз.\nҚАМБАР (а.) — тўрғай.\nҚАҲРАМОН (ф.т.) — довюрак, жасур, қудратли, кўрқмас.\nҚИЛИЧ (ўзб.) — киндиги қилич билан кесилган бола ёки қиличдай кескир, ўткир, мустаҳкам бўлсин.\nҚУДРАТ (а.) — кучли, қудратли.\nҚУДРАТУЛЛОҲ (а.) — Аллоҳнинг қудрати билан дунёга келган бола ёки Аллоҳнинг қудратли, кучли бандаси бўлсин.\nҚУНДУЗ (ўзб.) — қундуздек чиройли, зебо қиз.\nҚУНДУЗОЙ (ўзб.) — қундуздек гўзал, ойдек сулув, зебо қиз.\nҚУРБОН (а.) — Қурбон ойида туғилган бола.\nҚУРБОНАЛИ (а.) — Қурбон ойида дунёга келган бола Алидек куч-қудрат, ақл-заковатли бўлсин.\nҚУРБОННАЗАР (а.) — Қурбон ойида туғилган, Худонинг назари тушган бола.\nҚУРБОНОЙ (а.-ўзб.) — Қурбон ойида туғилган ойдек гўзал, сулув қиз.\nҚУТБИДДИН (а.) — диннинг асоси, таянчи.\nҚУТЛИ (ўзб.) — бахтли, саодатманд, иқболи порлоқ.\nҚУТЛИБЕКА (ўзб.) — бахтли, саодатли, иқболи порлоқ олийнасаб қиз.\nҚЎЛДОШ (ўзб.) — кўмакчи, дўст, ҳамдам.\nҚЎЧҚОР (ўзб.) — мояги, эркаклик тухуми катта бўлиб туғилган ёки пешонаси дўнг ёхуд қўчқордек кучли бола.\nҚЎШОҚ (ўзб.) — баданида қўшимча аъзо билан туғилган бола.\nҒАЙРАТ (а.) — серҳаракат, шижоатли, толмас, ғайратли бола бўлсин.\nҒИЁС (а.) — кўмак, ёрдам, мадад.\nҒИЁСИДДИН (а.) — диннинг мадади, кўмаги, ёрдами.\nҒОЛИБ (а.) — зафар қозонувчи, енгилмас, юлиб.\nҒУЛОМ (а.) — ёш хизматкор қул.\nҲАБИБ (а.) — суюкли дўст, қадрдон, ғамхўр.\nҲАБИБА (а.) — севимли, меҳрибон, қадрли қиз.\nҲАБИБУЛЛОҲ (а.) — Аллоҳнинг суюкли дўсти.\nҲАЙДАР (а.) — арслон, қўрқмас, жасур, кучли, қудратли бола бўлсин.\nҲАЙИТ (а.) — ҳайит байрами кунларида туғилган бола.\nҲАЙИТАЛИ (а.) — ҳайит байрами кунларида дунёга келган бола Али каби зўр инсон бўлиб етишсин.\nҲАЙИТГУЛ (а-ф.т) — ҳайит кунида туғилган, гулдек чиройли, зебо қиз.\nҲАЙИТМУРОД (а.) — ҳайит кунида фарзандли бўлиб, орзуимизга эришдик ёки ҳайит кунида туғилган бола мурод-мақсадига етсин.\nҲАЛИМА (а.) — раҳмдил, шафқатли, мулойим табиатли, беозор, суюкли қиз.\nҲАМДАМ (ф.т.) — содиқ дўст, ўртоқ, ака-укаларига, отасига ҳамдам, мададкор, эш бўлсин.\nҲАМИД (а.) — Аллоҳ таолога ҳамду сано айтувчи.\nҲАМИДА (а.) — Аллоҳга шукур қилувчи, ҳамду сано айтувчи ёки мақтовга сазовор қиз.\nҲАМИДУЛЛОҲ (а.) — Аллоҳнинг мақтовига сазовор, аъло бандаси.\nҲАМРО(Ҳ) (ф.т.) — ҳамдам, шерик.\nҲАСАН (а.) — чиройли, аъло, гўзал.\nҲАСАНАЛИ (а.) — чиройли, кўркам бола Алига ўхшаган яхши одам бўлсин.\nҲАСАНХЎЖА (а-ф.т.) — хўжалар авлодига мансуб чиройли, кўркам бола.\nҲОЖИМУРОД (а.) — ҳожи эриштирган орзу-мурод ёки улғайиб ҳожи бўлсин, мурод-мақсадига етсин.\nҲОТАМ (а.) — олийҳиммат, саховатпеша бола.\nҲУЛКАР (ўзб.) — Сурайё юлдузидек ёруғ юзли, чиройли гўзал қиз ёки иқболи сурайё юлдузидек порлоқ бўлсин.\nҲУМОЮН (ф.т.) — муборак, қутлуғ.\nПред. Аллоҳни энг-барча маҳбуб исмлар\nСледующая Иссиқкўл вилоятидаги ЙТҲда жабрланганлар Ўзбекистонга олиб келинди


Ўзбекистон тасвирий санъати оғир жудоликка учради – O‘zbekiston Badiiy akademiyasi\nMarch 20, 2020 / Yangiliklar\nЎзбекистон Бадиий академиясининг ҳақиқий аъзоси, Ўзбекистон халқ устаси, кўҳна Шарқ миниатюра санъатининг юртимиздаги улкан вакили Ниёзали Холматов 20 март куни 73 ёшида вафот этди.\nЎзбекистонда лок миниатюрасига асос солган усталардан бири Ниёзали Холматов миллий тарихимизни, шонли ўтмишимизни нафақат англаш, балки Шарқ маънавиятини қалбдан ҳис қиладиган, унинг асл қадриятлари қаърига чуқурроқ кириб боришга интиладиган, асарларида шарқона турмуш тарзи, унинг янгиланиб бораётган анъаналаридан баҳраманд этишга ўз онгли ҳаётини бағишлаган рассомлардан бири эди.\nАндижон вилоятининг Қўрғонтепа қишлоғида дунёга келган Ниёзали Холматовнинг рассом сифатида ўсиб улғайиши бошқа ўзбек мусаввирлариникидан фарқ қилмайди. Андижондаги интернатда ташкил этилган тасвирий санъат тўгарагидаги машғулотларга қатнашиб, машҳур мусаввирлар яратган тасвирий санъат асарларига қизиқиб қолган бўлғуси мусаввирда Москва рассомлик-саноат билим юртида ўқиётганида бу қизиқиш янада кучайди. Чунки, у бу ерда илк бор локли рангтасвир санъати ҳамда жаҳон санъатидаги ноёб ҳодиса – Шарқ миниатюраси намуналарига дуч келди ва бу сирли оламни сабр-бардош билан ўрганди. Н.Холматовнинг диплом иши ҳам Шарқ миниатюраси услубида бажарилган эди.\nЎрта асрлар мусаввирлари асарларидан нусха кўчирмаган ҳолда, миниатюра санъатига янги ҳаёт бахш этиш усулини топган Н.Холматов кейинчалик машҳур ўзбек мусаввири Чингиз Ахмаров раҳбарлик қилган ижодий гуруҳнинг аъзоси сифатида фаолият олиб борди. Гуруҳ аъзолари лок миниатюраси санъатини тиклаш йўлида тинимсиз изланди. Н.Холматов ижоди, унинг асарлари замонавий санъатда тарихий миниатюра анъаналарини намоён этиш йўлини белгилаб бергани мана шундай изланишларнинг самарасидир. У маҳаллий миниатюра мактабларига хос қатъий тартиб-қоидалардан чекинган ҳолда, лок миниатюрасининг технологик жараёнига ҳам, ушбу йўналишдаги асарларнинг образли ечимига ҳам ўзига хос янгилик киритди.\nН.Холматов сингари усталарнинг изланишлари туфайли мустақиллик йилларида Ўзбекистонда миниатюра нафақат оддий анъана ёки санъат тури, балки ўзида лок миниатюраси, деворий расм, қоғоз, матога, чизилган миниатюрани мужассам этган бадиий-услубий йўналишга айланди.\nЯна шуни алоҳида таъкидлаш ўринлики, Н.Холматов Ўзбекистондаги рассомлар орасида биринчилардан бўлиб ўз асарларида тасаввуфона ғояларни ифодалади. Бу таълимот ўрта асрларда бадиий ижодга, кишиларнинг маънавий-ахлоқий қарашларига самарали таъсир кўрсатган. Н.Холматов ушбу улкан ҳодисани чуқур ҳис қилган ва буни замонавий Ўзбекистон санъатида кўрсатиш зарурлигини англаган ижодкор эди. Н.Холматовнинг асарларини кузатар экансиз, у тасаввуф таълимоти моҳиятини чуқур ҳис этгани билинади. Мусаввирнинг “Бебаҳо дунё” асари шундай дейиш учун тўла асос бўла олади.\nН.Холматов Шарқ миниатюраси анъаналари асосида яратган асарларида Шарқ рассоми сифатида кўринди. У воқеликни Шарқ санъати поэтикаси, унга хос анъана, қонун-қоидалар асосида гавдалантирди. Рассом бунга ўрта асрлар Шарқ бадиий ижодидаги шеърият, миниатюра, хаттотлик, нақш санъат асосини белгилаган аруз тизимини ўрганиш орқали эришди. Шунинг учун ижодкор ўз асарларида санъатнинг ноёб турини “қотиб” қолган тарзда эмас, балки анъанавий миниатюра санъатига янги нафас, янги ҳаёт бахш этган ҳолда кўрсатди.\nНиёзали Холматов халқ амалий санъати, хусусан заргарлик санъатида ҳам ўзига хос услуб яратди. Ниёзали Холматов – ўз ижодий “дастхат”ига эга рассом эди. Унинг “дастхат”и Ўзбекистондаги бошқа бир рассомникига ўхшамайди. Бу у яратган асарларнинг бадиий услубидагина эмас, уларда ифодаланган фалсафий мазмун, борлиқни англаш борасидаги изланишларда ҳам аниқ билиниб туради. У серқирра ижодкор бўлса-да, лок миниатюраси, заргарлик санъати, маҳобатли деворий безак, китобларга чизган расмлари, дастгоҳли асарларида ҳам унинг ўзига хос услуби, теран нигоҳи яққол сезилади. Ижодкор барча асарларида тарихий анъаналарга эҳтиром билан қараб, уларга ижодий ёндашди. Шунинг учун у яратган асарлар таъсирчан ва маънодор.\nБугун шуни комил ишонч ва фахр билан айтиш мумкинки, рассом ўз ортидан ноёб тарихий-маданий мерос анъаналари билан йўғрилган ижодий ишларни, замонавий санъат ривожига муносиб улуш бўлган янгиликларини мерос қолдирди. Нафақат юртимиз, балки дунёнинг турли давлатларида, жумладан, Бишкек, Геттенген, Айблинг, Аугсбург, Ганновер каби ва бошқа шаҳарларда шахсий кўргазмалари ўтказди, ўзбек миниатюра санъатининг янги қирраларини намойиш этди.\nНиёзали Холматов улкан ижодкор баробарида қалби кенг, камтарин, беозор, устоз йўлини тутган шогирдларга ниҳоятда меҳрибон, қўлидан келадиган ёрдамини аямайдиган инсон эди. Бетакрор мусаввир ҳаёти давомида маҳоратли педагог сифатида Камолиддин Беҳзод номидаги Миллий рассомлик ва дизайн институтида ҳам фаолият юритди, кўплаб қиз-ўғил шогирдлар етиштирди, тарбиялади. Қадимий Самарқанд қоғозини тайёрлаш технологиясини ўзига хос услубда йўлга қўйган ижодкор, авлодларга етказиш учун Камолиддин Беҳзод номидаги Шарқ миниатюра санъати музейида ҳормай-толмай ёшларга маҳорат дарсларини йўлга қўйган эди. Унинг шогирдлари бугунги кунда устоз ижодини қадрлаб, миниатюра санъатида изланиш ва ижодни муносиб давом эттириб келмоқдалар. Бу бизда фахр ҳиссини уйғотади.\nАжойиб рассомнинг оила аъзоларига, у кишини билган, санъатидан баҳраманд бўлган барча-барчага мана шундай оғир йўқотиш онларида чуқур ҳамдардлик билдирамиз, сабр тилаймиз.\nЎзбекистон Бадиий академияси жамоаcи


Шонн Пенн "Империя" сериали режиссёридан 10 млн доллар талаб қилди\n21:13 / 23.09.2015\nТаниқли актёр Шонн Пенн "Империя" сериали режиссёри Ли Дэниелсни судга берди. Ушбу Голливуд актёри режиссёрдан 10 млн доллар талаб қилмоқда. Бу ҳақда Deadline нашрида ёзилган.\nМаълум қилинишича, бунга режиссёрнинг бироз олдинроқ The Hollywood Reporter нашрига берган интервьюси сабаб бўлган.\nЎшанда у Пенн билан бошқа бир актёр, жинсий зўравонликда айбланган Терренс Ховард билан солиштирганди.\n"Терренс деярли ҳеч нарса қилмади. Ҳарҳолда Шонн Пенн ёки Марлон Брандодан орттириб ҳеч нарса қилгани йўқ. Унга эса қандайдир иблисга қарагандек қарашмоқда. Бу замонавий Американинг кўриниши", деганди Дэниелс.\nШонн Пеннинг вакиллари режиссёрнинг сўзлари ёлғон ва туҳматдан иборат эканини таъкидлашмоқда. Улар Шонн Пенн аёллар билан зўравонларча муносабатда бўлмаслигини айтишган.\n"Шонга доимий равишда бундай туҳматлар билан ҳужум қилиб келишади. У адолат бўлишини истайди", дейди актёрнинг оқловчиларидан бири.\nТерренс Ховард "Харт уруши", "Август Раш", "Темир одам" каби фильмлардаги роллари орқали мухлисларга таниш. У 2001 йилда ўз рафиқасига нисбатан зўравонларча муносабатда бўлгани ва бошқа бир қатор жиноятларда айбланиб, ҳибсга олинганди. Бундан ташқари, 2012 йилда актёрнинг собиқ маҳбубаси ўзининг у томонидан калтаклангани бўйича судга мурожаат қилган.\nПенн эса "Сирли дарё" ва "Харви Милк" фильмларидаги ижролари учун 2 марта Оскар мукофоти билан тақдирланган. Шунингдек, у режиссёр сифатида 15 йил олдин АҚШда содир этилган теракт бўйича "11 сентябрь" фильми ҳамда "Ёввойи шартлар" картинасида ишлаган. Ушбу актёр 2 марта уйланган, биринчи рафиқаси машҳур хонанда Мадонна, кейингиси Робин Райт ҳисобланади. Шонн Пенн 1980-йилларда суратга олиш майдончасида фотографга ҳужум қилгани учун ҳибсга олинган, 1980 йилда эса зўравонликда айбланган.